Lampu isyarat pintar selesai kesesakan lalu lintas

KUCHING: Lampu isyarat pintar bernilai RM746,000 di simpang empat Lorong Matang Jalan Depo, sudah mula beroperasi semalam.

Ahli Dewan Undangan Negeri (ADUN) Tupong, Fazzrudin Abdul Rahman berkata, kewujudan lampu isyarat pintar itu telah menyelesaikan keluhan pengguna jalan raya berkaitan masalah kesesakan lalu lintas di kawasan tersebut.

Katanya lagi, pembinaan lampu isyarat menerusi projek rakyat ini adalah salah satu usaha untuk mengelak seberang risiko berlakunya perkara yang tidak diingini di simpang berkenaan.

“Susulan daripada aduan yang diterima berhubung kesesakan dan keadaan yang berbahaya di kawasan terbabit, saya terus menghubungi Dewan Bandaraya Kuching Utara (DBKU) untuk mengemukakan masalah berkenaan.

“Bertindak atas maklumat tersebut, DBKU telah menjalankan siasatan dan lawatan ke kawasan berkenaan, menyediakan pelan projek serta mencari peruntukan untuk melaksanakan projek itu,” katanya, ketika ditemui media selepas melancarkan lampu isyarat tersebut.

Sementara itu, Fazzrudin turut mendedahkan bahawa Jalan Matang kini sedang dalam proses dinaik taraf dan dibesarkan daripada dua lorong kepada empat lorong.

Jelasnya, projek ini dijangka dapat menangani masalah kesesakan lalu lintas di Bulatan E-mart Matang setelah ia siap sepenuhnya nanti.

“Justeru itu, saya bersama-sama Datuk Seri Fadillah Yusof, Menteri Kanan Kerja Raya yang juga Ahli Parlimen Petrajaya, telah mengemukakan permohonan kepada Ketua Menteri, Datuk Patinggi Abang Johari Tun Openg untuk mewujudkan satu lagi jalan bawah (under pass) di bulatan berkenaan.

“Pembinaan jalan bawah ini diyakini dapat mengurangkan kesesakan yang berlaku di kawasan Matang, terutamanya, pada waktu puncak,” ujarnya.

Mengulas berkenaan perancangaan menjelang tahun hadapan, beliau memaklumkan terdapat banyak projek yang bakal dilaksanakan di sekitar kawasan Tupong.

“Kita akan gunakan peruntukan Projek Transformasi Luar Bandar (RTP) berjumlah RM5 juta untuk tujuan menaik taraf surau, jalan, parit dan sebagainya.

“Ini kerana kita hendak memberikan keselesaan di samping menjamin keselamatan kepada penduduk di kawasan saya ini,” jelasnya lagi.

Oleh AKMAL ADIB YUSUP

See author's posts


620 golongan asnaf terima bantuan

AKUN GIMAN

MATU: Kerajaan Sarawak menerusi Pusat Khidmat Parlimen Igan menyantuni 620
golongan asnaf di seluruh perkampungan kawasan Matu dan Kampung Igan, semalam.

Ahmad Johnie berkata, bantuan tersebut untuk membantu meringankan beban
golongan asnaf dalam menghadapi saat-saat sukar pada waktu ini.

“Proses penyerahan barangan
dilaksanakan oleh Kakitangan Pusat Khidmat Igan dan dibantu oleh
kakitangan Pejabat Daerah Matu,” jelasnya.

Katanya, sumbangan tersebut akan diserahkan melalui Penghulu dan Ketua Kaum
untuk diagihkan kepada penduduk kawasan masing-masing, secara
berperingkat-peringkat.

“Justeru itu, saya berharap agar bantuan ini dapat meringankan beban  mereka terutama di pedalaman dan luar bandar semasa
Perintah Kawalan Pergerakan (PKP) ini,” ujarnya.

Beliau juga berharap agar bantuan bekalan makanan yang telah diumumkan
oleh  Ketua Menteri, Datuk Patinggi Abang
Johari Tun Openg baru-baru ini dapat disalurkan dengan segera melalui Pusat
Khidmat Ahli Dewan Undangan Negeri (ADUN), seluruh Sarawak.

“Kepada sesiapa yang berkemampuan, sama-sama kita membantu golongan
yang kurang berkemampuan semasa krisis penularan wabak Covid-19 yang getir
ini,” ujarnya.

Ahmad Johnie terus mengingatkan orang ramai agar
mematuhi PKP bagi mengekang rantaian wabak Covid-19.

See author's posts


Malaysia tidak tunduk tuntutan terhadap Sabah

KOTA KINABALU: Malaysia tidak akan tunduk terhadap mana-mana tuntutan terhadap negeri Sabah, kata Perdana Menteri Tan Sri Muhyiddin Yassin.

Beliau berkata, Malaysia tegas menyatakan tiada kompromi terhadap apa sahaja isu melibatkan kedaulatan negeri itu dan akan mempertahankan Sabah sehingga ke akhir.

“Baru-baru ini ada kenyataan  daripada pihak Filipina nak buat peta baharu yang antaranya telah dimasuk dalam passport…saya tak nak cakap panjang, kita tidak akan tunduk dengan tuntutan ini. Sabah kekal dalam Malaysia…Sabah sebahagian daripada Malaysia.

“Jangan ada usaha untuk menarik Sabah keluar dari Malaysia dan jangan ada usaha orang lain daripada Malaysia, menuntut Sabah untuk menjadi sebahagian daripada wilayah mereka.” katanya.

Beliau berkata demikian ketika berucap pada Majlis Perjumpaan Bersama Penjawat Awam Persekutuan Negeri Sabah di Pusat Konvesyen Antarabangsa Sabah, di sini semalam.

Jumaat lepas Timbalan Menteri Luar Datuk Kamarudin Jaafar dilaporkan sebagai berkata cadangan memasukkan Sabah dan Zon Ekonomi Eksklusif (EEZ) sejauh 200 batu ke dalam peta pasport Filipina bukan langkah terbaharu atau pendirian rasmi kerajaan negara itu.

Perkara itu merupakan cadangan anggota Jawatankuasa Hal Ehwal Luar Dewan Perwakilan Filipina untuk mewujudkan rang undang-undang gantian bagi meminda, mengganti atau memansuhkan Akta Pasport Filipina 1996. – Bernama

See author's posts


Budaya pelbagai sumber luas aktiviti penyelidikan

KUCHING: Sarawak mempunyai 27 kumpulan etnik dan 45 dialek yang dituturkan oleh masyarakat di negeri ini, kata Ketua Menteri, Datuk Patinggi Abang Johari Tun Openg.

Menurutnya, jika dilihat dengan lebih dekat kepada orang asli dan suku kaum di negeri ini ia boleh dibahagikan kepada sub-suku kaum bergantung kepada lokasi geografi mereka.

“Sebagai contoh, masyarakat Dayak dibahagikan kepada kumpulan berikut: Dayak Laut (Iban), Sebuyau, Remun, Balau, dan Iban Undup, dll. Orang Melayu diklasifikasikan sebagai Melayu Brunei dan Melayu Sarawak. Melanau dibahagikan kepada Oya, Daro, Balangian dan sebagainya.

“Tidak dinafikan, bentuk budaya yang pelbagai ini menyediakan sumber yang luas untuk aktiviti penyelidikan, terutamanya mengenai budaya, bahasa, amalan tradisional, seni persembahan dan cara hidup,” katanya.

Beliau berkata demikian pada Majlis Perasmian Persidangan Antarabangsa Sains Sosial & Kemanusiaan (ICOSSH) 2021 kali kedua di Hotel Grand Margherita, semalam.

Abang Johari berkata, walaupun Kerajaan Sarawak sedang berusaha untuk membangunkan ekonomi digital, aspek penting budaya tempatan mesti dipelihara dan dipromosikan.

“Ramai cendekiawan, terutamanya mereka yang berurusan dengan etnik di Sarawak dan Borneo, mesti berusaha ke arah pemuliharaan budaya asli ini.

“Justeru itu, penyelidikan pasti akan membantu untuk menonjolkan kekayaan kepelbagaian budaya Sarawak dan mengukuhkan identiti budaya kita,” katanya.

Sehubungan itu, beliau menyatakan bahawa kerajaan negeri telah memperuntukkan sejumlah RM10 juta di bawah Bajet Sarawak 2022 untuk menubuhkan Tabung Pemudahcara Warisan, Kesenian dan Kebudayaan tahun depan bagi meningkatkan program pelancongan dan promosi di negeri Sarawak, sebuah tanah yang kaya dengan budaya dan etnik dan pelbagai dalam ekspresi seni.

“Saya amat berharap agar kita dapat meneruskan program yang sama untuk mewujudkan peluang dan usaha yang dipertingkatkan dalam mewujudkan kerjasama akademik dan penyelidikan antara universiti di kepulauan Borneo dan di seluruh nusantara dan meningkatkan reputasi Borneo sebagai destinasi eko-pelancongan komersial dengan mempromosikan warisan budaya Borneo di peringkat antarabangsa.

“Penyelidikan pasti akan membantu untuk menonjolkan kekayaan kepelbagaian budaya Sarawak dan mengukuhkan identiti budaya kita.

“Kerajaan Sarawak berharap dengan penubuhan Pengerusi Pehin Sri Adenan Satem di UPM Bintulu, adalah mungkin untuk membangunkan UPM Kampus Bintulu Sarawak sebagai pusat penyelidikan yang tertumpu kepada etnik Borneo di Sarawak, memfokuskan kepada unsur budaya, linguistik dan sosioekonomi,” ujarnya.

Mengenai persidangan itu, Abang Johari mengucapkan tahniah kepada Kementerian Pelancongan, Kesenian, dan Kebudayaan dan Universiti Putra Malaysia Bintulu Kampus Sarawak yang menjadi hos bagi persidangan itu yang telah menghimpunkan peserta dari pelbagai latar belakang dan negara seperti Brunei, Indonesia dan Filipina.

“Persidangan ini boleh membawa kepada pembangunan hab pendidikan peringkat antarabangsa di Borneo dan membina hubungan untuk mempromosi dan memupuk kepelbagaian tradisi budaya masyarakatnya.

“Saya amat percaya perhimpunan budaya ini juga akan membantu masyarakat umum mengenali kekayaan budaya rantau ini dan pada masa yang sama berusaha untuk mengekalkan warisan budaya kita yang luas untuk diwarisi kepada generasi akan datang.

“Saya percaya persidangan dua hari yang bermula hari ini (semalam) dan berakhir esok (hari ini) mengenai sains sosial dan kemanusian akan mengangkat peranan UPM Bintulu sebagai sebuah universiti penyelidikan bagi etnik Borneo yang begitu kaya dan pelbagai,” katanya.

Hadir sama adalah Menteri Pelancongan, Kesenian dan Kebudayaan Sarawak Dato Sri Abdul Karim Rahman Hamzah, Pengerusi Lembaga Pengarah UPM Tengku Syarif Laksamana Perlis Dato’ Seri Diraja Syed Razlan Syed Putra Jamalullail, Menteri Muda Pelancongan, Kesenian dan Kebudayaan Sarawak Datuk Sebastian Ting, Ahli Dewan Undangan Negeri (ADUN) Tanjung Datu Datuk Amar Jamilah Anu, Naib Canselor UPM Profesor Ir. Dr. B.T. Hang Tuah Baharudin dan Pengarah UPM Kampus Bintulu Prof. Madya Dr. Shahrul Razid Sarbini.

Oleh JEAKQLEYN YACHO

See author's posts


Tiga etnik Rohingya ‘Geng Tailong’ diberkas

KULAI: Tiga etnik   Rohingya termasuk seorang wanita yang terlibat dalam kegiatan pecah rumah di sekitar daerah ini sejak dua bulan lepas, berjaya diberkas tiga hari lepas.

Ketua Polis Daerah Kulai Superintenden Tok Beng Yeow berkata, suspek yang terdiri daripada dua lelaki berusia 30 tahun dan wanita berumur 27 tahun itu dan dikenali sebagai ‘Geng Tailong’ itu,   ditahan di beberapa lokasi berasingan di sekitar Kulai dan Johor Bahru dari pukul 8.15 malam sehingga 2 pagi oleh sepasukan pegawai dan anggota.

Dalam serbuan itu, pihaknya turut merampas pelbagai jenis telefon bimbit, barang kemas, komputer riba, jam tangan, beg termasuk sebuah kenderaan jenis Perodua Myvi serta sebuah motosikal Yamaha dengan anggaran nilai keseluruhan RM100,000.

Menurut Tok, hasil siasatan awal mendapati ketiga-tiga suspek terlibat dalam 15 kes pecah rumah di sekitar kawasan Bandar Putra, di sini.

“Modus operandi mereka adalah dengan membawa kenderaan dan berhenti di rumah mangsa, panjat tembok dan umpil pintu serta menyasarkan ketika tuan rumah tiada .

“Suspek juga kemungkinan adalah saki baki geng yang telah ditahan bagi kes sama pada April lepas. Malah mereka juga dipercayai telah lama menetap di negeri ini kerana fasih berbahasa Melayu,” katanya kepada pemberita dalam sidang media, di sini semalam.

Beliau bagaimanapun menjelaskan   pihaknya masih memburu tiga lagi lelaki etnik   Rohingya yang masih bebas.

“Kesemua suspek masih bebas ini adalah rakan sejenayah dan dikenali sebagai Rahman, Hassan dan Baya,” katanya.

Beliau berkata, ketiga-tiga suspek yang ditahan itu kini ditahan reman selama tujuh hari bermula Khamis lepas dan kes disiasat di bawah Seksyen 457 Kanun Keseksaan. – BERNAMA

See author's posts


Nilai jualan MNS dijangka capai RM1 juta

KUCHING: Nilai jualan di Medan Niaga Satok (MNS) dijangka akan mencapai sebanyak RM1 juta sepanjang Jualan Semarak Syawal yang bermula pada 24 April hingga 2 Mei 2022.

Kementerian Pertanian dan Industri Makanan (MAFI) melalui Lembaga Pemasaran Pertanian Persekutuan (FAMA) telah membuka sebanyak 797 outlet pemasaran di seluruh negara.

Menterinya, Datuk Seri Dr Ronald Klandee berkata, selain barangan segar seperti daging, ayam dan sayur-sayuran, pengguna juga berpeluang untuk mendapatkan bekalan juadah Aidilfitri seperti ketupat, rendang, lemang dan kuih-kuih untuk keperluan  Aidilfitri.

“MAFI melalui FAMA akan memastikan bekalan di setiap lokasi in mencukupi dan para pengguna tidak perlu berasa khuatir untuk mendapatkan keperluan.

“….Dan kami (MAFI) beri jaminan bekalan daging, ayam, sayur-sayuran dan kelapa mencukupi untuk sambutan Aidilfitri dan pengguna tidak akan menghadapi masalah mendapatkan barang keperluan itu memandangkan persediaan awal memastikan kelangsungan bekalan sentiasa dibuat oleh Jabatan dan Agensi di bawah MAFI,” jelas beliau ketika sidang media selepas Majlis Perasmian Semarak Syawal Peringkat Kebangsaan di Medan Niaga Satok, semalam.

Menurut Dr Ronald, dengan pengoperasian 797 outlet pemasaran ini melalui Program Jualan Semarak Syawal pada kali ini, seramai 15,391 orang usahawan akan mendapat manfaat melalui penyediaan ruang-ruang jualan dan program promosi khas Syawal.

“Kerjasama rapat dengan Kerajaan Negeri akan berterusan bagi memastikan MNS akan terus memainkan peranan penting dalam pemasaran produk agromakanan di Sarawak.

“Setiap usahawan di outlet pemasaran FAMA hendaklah mematuhi Skim Harga Maksimum Musim Perayaan (SHMMP) 2022 Hari Raya Puasa yang telah dikeluarkan olen pihak Kementerian Perdagangan Dalam Negeri dan Hal Ehwal Pengguna (KPDNHEP),”tegas beliau.

Pada majlis sama, Dr Ronald juga turut menyampaikan sumbangan MAFI Prihatin kepada 50 golongan asnaf dan mengagihkan bubur lambuk kepada para pengunjung.

Pihak Agrobank turut bersama menghulurkan sumbangan berupa zakat manakala Persatuan Nelayan Negeri Sarawak (PANESA) iaitu 500kg beras.

Turut hadir, Timbalan Menteri Pemodenan Pertanian dan Pembangunan Wilayah (Pembangunan Wilayah) Sarawak Maclaine @ Martin Ben, Ketua Setiausaha MAFI Dato’ Haslina Abdul Hamid dan Ketua Pengarah FAMA Dato’ Zainal Abidin Yang Razalli.

Oleh AZREEN KERIA

See author's posts


9 masih hilang insiden bot terbalik

MEDAN: Satu lagi insiden yang mana sembilan nelayan di Indonesia dilaporkan hilang semalam selepas bot yang dinaiki mereka terbalik di Pulau Sumatera, memetik daripada satu sumber semalam tambahan situasi pencarian mangsa semakin sukar.

Bot tersebut karam pada Isnin selepas dilanda cuaca buruk dan ombak besar di pantai barat laut itu.

“Pencarian masih tidak membuahkan hasil,” kata agensi mencari dan menyelamat tempatan Benteng Telambuana kepada AFP.

“Kami masih tidak menemui sebarang petunjuk daripada mangsa yang hilang itu untuk setakat ini.”

Insiden tersebut berlaku beberapa hari selepas sebuah bot yang membawa 16 nelayan karam berhampiran gunung berapi Anak Krakatau di Selat Sunda, iaitu pemisah Sumatra dan Pulau Java.

Dalam nahas sama sebelum ini, dilaporkan sembilan nelayan ditemui hidup sementara tujuh masih belum dapat dijejaki.

Insiden perairan sebegini merupakan perkara biasa di Indonesia, iaitu di kepulauan Asia Tenggara di sekitar 17,000 pulau, kerana sistem keselamatan di kepulauan tersebut masih kurang. – AFP

See author's posts


KDN sedia gerak agensi di bawahnya bantu KPDNHEP

PUTRAJAYA: Kementerian Dalam Negeri sedia menggerakkan agensi di bawahnya seperti Polis Diraja Malaysia bagi membantu Kementerian Perdagangan Dalam Negeri dan Hal Ehwal Pengguna (KPDNHEP) membendung isu ketirisan minyak masak bersubsidi.

Menteri Dalam Negeri Datuk Seri Hamzah Zainudin berkata, pihaknya sedia bekerjasama dengan KPDNHEP dalam isu membabitkan kebajikan rakyat bagi memastikan tiada mana-mana pihak yang menyalahgunakan keperluan rakyat.

“Daripada pengalaman saya sebagai Menteri menjaga isu yang sama semasa saya menjadi Menteri Perdagangan Dalam Negeri, Koperasi dan Kepenggunaan, saya hanya menggunakan penguatkuasaan yang ada melalui agensi di bawah kementerian saya.

“Kita bersedia beri kerjasama sebab yang penting kepada kita ialah memahami bahawa kita ada penguatkuasaan yang kita boleh gunakan, bukan hanya dari segi undang-undang tertentu tetapi semua yang boleh kita bantu, kita akan bantu,” katanya kepada media selepas menghadiri Program Ramah Mesra Bersama Persatuan Dunia Seni Silat Melayu Malaysia di sini semalam.

Pada 30 Jun lepas, Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi dilaporkan berkata kementerian itu akan ‘meminjam’ pegawai daripada agensi penguatkuasaan lain untuk melakukan operasi menangani kekurangan serta ketirisan bekalan minyak masak dalam negara.

Nanta berkata operasi tidak hanya tertakluk di sempadan sebaliknya dalam negara terutama terhadap pengeluar atau pengilang yang disyaki cuba menggugat pasaran minyak masak tempatan.

Sementara itu, Hamzah ketika ditanya mengenai perkembangan keputusan Jabatan Pendaftaran Pertubuhan (RoS) berhubung permohonan pindaan perlembagaan oleh UMNO, berkata beliau tidak mencampuri keputusan yang dibuat jabatan itu.

“Seperti yang saya katakan sebelum ini, saya tidak tahu apa-apa mengenai perkara tersebut… kalau ada sesuatu yang dibuat keputusan oleh RoS kemudian mereka nak merayu, baru datang kepada saya.

“Sebelum itu, saya tiada bidang kuasa. Ada orang kata saya ada bidang kuasa, itu tidak betul,” katanya.

Pada Mei lepas, UMNO meluluskan pindaan perlembagaan parti yang membolehkan pemilihan parti diadakan tidak melebihi tempoh enam bulan selepas Pilihan Raya Umum untuk memberi ruang kepada ahli memfokus kepada gerak kerja pilihan raya. Notis pindaan perlembagaan itu dikemukakan kepada RoS pada 17 Mei.

Pada 7 Julai lepas, RoS dilapor memaklumkan bahawa keputusan berhubung permohonan pindaan perlembagaan UMNO akan diketahui selewat-lewatnya pada 16 Julai ini. – Bernama

See author's posts


Kontraktor, pekerja perlu patuhi SOP

SEBAUH: Kontraktor dan pekerja pembinaan Jambatan Sungai Kemena di Sebauh ikut arahan Prosedur Operasi Standard (SOP) penguatkuasa Perintah Kawalan Pergerakan Pemulihan (PKPP).

Ketua Perhubungan RELA Kawasan (KPRK) Daerah Sebauh, Abu Samah Abdullah berkata demikian ketika dihubungi semalam.

Katanya, tugasan rondaan di tapak pembinaan Jambatan Sungai Kemena di hilir pekan Sebauh didapati pihak kontraktor dan pekerjanya mengikuti arahan SOP kerajaan.

“Kebanyakan pekerja pembinaan jambatan itu adalah warga China dan orang tempatan telah mulakan kerja sejak 10 Jun lepas.

“Sebelum mereka mulakan kerja pembinaan, bahawa kesemua mereka akan dijalankan pemeriksaan kesihatan sepanjang tempoh PKPP ini”, jelasnya.

Utusan Sarawak difahamkan jambatan yang sepanjang 723 meter itu nanti bakal menjadi satu lagi mercu tanda buat Sebauh yang dinaiktaraf sebagai sebuah daerah pada Ogos 2015.

Jambatan itu nanti akan melonjak kegiatan ekonomi di kawasan berkenaan dengan rancak dan memberi peluang penduduk untuk memajukan tanah sekali gus memudahkan pemasaran hasil ke pekan Sebauh atau Bintulu.

Apabila projek pembinaan jambatan berkenaan siap, penduduk di kawasan Sebauh tidak perlu lagi menggunakan perkhidmatan feri untuk menyeberangi Sungai Kemena.

Oleh Adum Liu

See author's posts


Wakil rakyat GPS komited laksanakan tanggungjawab

SELANGAU: Wakil rakyat kerajaan Gabungan Parti Sarawak (GPS) sentiasa mengamalkan pendekatan turun padang bertemu rakyat di peringkat akar umbi, memantau projek yang sedang dan akan dilaksanakan demi kesejahteraan penduduk di kawasan terbabit.

Ahli Dewan Undangan Negeri (ADUN) Tamin, Christopher Gira Sambang, turun padang melawat pemantauan kemajuan beberapa Projek Transformasi Luar Bandar (RTP) di sekitar kawasan tersebut semalam.

“Antaranya ialah projek menaik taraf jambatan balak kepada jambatan besi bekas jalan balak di Sungai Mejat, Ulu Mukah, projek menaik taraf jalan tanah ke jalan berbatu (gravel) di Ulu Selangau 8 Kilometer dan projek menaik taraf bekas jalan balak dari tanah merah kepada jalan berbatu (gravel) di Jalan Sapudun Balingian, Selangau,” jelasnya.

Selain itu, beliau turut melawat projek menaik taraf bekas jalan balak dari Rumah Ganya ke Rumah Sumping di Ulu Oya 9 kilometer (Fasa 1).

“Lawatan ke projek menaik taraf jalan balak dari jalan tanah ke jalan berbatu (gravel) dari Nanga Sekuau ke Sekolah Kebangsaan (SK) Pakoh, Ulu Pakoh, projek menaik taraf jalan balak dari SK Pakoh ke Rumah Undin, Rumah Anthony di Ulu Bunau.

“Lawatan ke cadangan projek menaik taraf jalan balak dari SK Pakoh ke Rumah Mendu di Ulu Bunau,” ujarnya.

Menurutnya, lawatan adalah tertumpu kepada projek yang bermasalah dan cadangan tindakan untuk penyelesaian supaya projek dapat dilaksanakan serta siap mengikut jadual demi kepentingan rakyat setempat.

“Dengan kesempatan ini, saya mengucapkan terima kasih kepada semua agensi yang terlibat termasuk kontraktor di atas komitmen bagi memastikan projek-projek RTP Dewan Undangan Negeri (DUN) Tamin dilaksanakan dengan lancarnya,” katanya.

Turut hadir, Penghulu Andrewson Ngalai Asom serta wakil dari Jabatan Kerja Raya (JKR), Pejabat Residen Sibu dan Pejabat Daerah.

Oleh Akun Giman

See author's posts


MSC hidupkan sosioekonomi kawasan Sibu-Mukah

MUKAH: Projek Metading Service Centre (MSC) Mukah bakal menghidupkan kegiatan sosioekonomi di kawasan Jalan Sibu-Mukah.

Pelaksanaan projek MSC itu akan dibangunkan di kawasan Dewan Undangan Negeri (DUN) Balingian, yang akan dibangunkan oleh Kerajaan Sarawak melalui Lembaga Pembangunan dan Lindungan Tanah (LCDA).

Timbalan Ketua Menteri, Datuk Amar Awang Tengah Ali Hasan, percaya ia boleh mentransformasikan kawasan tersebut dan turut menyatakan bahawa banyak perubahan telah berlaku di Mukah.

“Sebenarnya kawasan Parlimen Mukah yang merangkumi DUN Balingian, DUN Tellian dan DUN Dalat telah banyak berubah. Jika dibandingkan dengan keadaan semasa saya menjadi penjawat awam dan pemangku Pegawai Daerah di Dalat dahulu. Jadi, saya percaya projek ini akan menggiatkan lagi  aktiviti sosioekonomi di kawasan ini,” katanya.

Tengah yang juga Menteri Pembangunan Bandar & Sumber Asli II menyatakan kawasan tersebut telah mempunyai rangkaian jalan raya yang baik, dan malah terus ke Bintulu.

Beliau berkata demikian ketika lawatannya ke Tapak projek MSC di Medan Selera Metading dekat sini petang semalam.

Difahamkan MSC Mukah ini bakal dibangunkan sebagai pusat perkhidmatan berpusat yang menyediakan pelbagai jenis perkhidmatan dan kemudahan awam untuk masyarakat setempat khususnya di Daerah Mukah dan Balingian.

Lokasinya yang strategik membolehkan MSC ini berperanan sebagai kawasan Rehat dan Rawat (R&R) bagi pengguna jalan raya di antara Sibu-Mukah dan Bintulu-Balingian-Mukah.

Menyentuh mengenai pembangunan di kawasan Mukah dan Sarawak, ujarnya, kestabilan dan kekuatan sesebuah kerajaan itu amat penting.

“Justeru, saya percaya kawasan ini akan terus membangun selagi rakyat kita bersatu dan juga terus menyokong kerajaan. Saya tahu kawasan ini memang merupakan kawasan atau kubu kuat parti memerintah Sarawak sebelum ini hingga sekarang yang membolehkan kerajaan of the day untuk terus membangun kawasan,” katanya lagi.

Tambahnya, keadaan ketidakstabilan sesebuah kerajaan boleh membantutkan pembangunan yang dirancang oleh mana-mana kerajaan.

Sementara itu, menyentuh mengenai politik semasa, Tengah menganggap kemenangan besar Barisan Nasional pada Pilihan Raya Negeri (PRN) Melaka menunjukkan bahawa masyarakat menolak Pakatan Harapan (PH).

“Pilihan Raya Negeri Melaka telah menunjukkan PH tetap ditolak oleh masyarakat berikutan kegagalan mereka di peringkat Persekutuan dahulu. Kegagalan mereka juga menjurus kepada ketidakstabilan politik negara yang menyaksikan dalam satu penggal sahaja kita mempunyai tiga Perdana Menteri.

Dalam pada itu, Sarawak juga terkesan kerana beberapa projek Mega di negeri kita dibatalkan. Namun syukur kebijaksanaan Kerajaan Sarawak di bawah pimpinan Datuk Patinggi Tan Sri Abang Johari Tun Openg telah membolehkan kita memperolehi pendapatan atau revenue tambahan melalui pelaksanaan Cukai Jualan petroleum, dan membolehkan Sarawak untuk mengambil alih beberapa projek-projek yang dibatal itu,” katanya.

Dengan itu, Tengah menyaran penduduk tempatan untuk terus berdiri teguh di belakang Kerajaan Sarawak yang diterajui oleh Gabungan Parti Sarawak (GPS).

“Justeru, kita harus memberi mandat yang sebesar mungkin kepada kerajaan GPS untuk terus memerintah Sarawak demi untuk kesejahteraan dan kemakmuran penduduk dan Sarawak. Sepertimana yang kita sedia maklum hanya orang Sarawak yang mampu memimpin kita yang sentiasa hidup dalam harmoni, aman dan makmur walaupun terdiri daripada latar belakang yang pelbagai,” katanya lagi.

Pada majlis tersebut, Tengah juga menyerahkan surat kelulusan Lot Bagi SPK Baru Kuala Balingian, dan  SPK Sesok Baru.

Turut hadir Timbalan Menteri Di Jabatan Perdana Menteri Hal Ehwal Sabah Dan Sarawak Dato Hanifah Hajar Taib, Menteri Muda Pembangunan Usahawan dan Perusahaan Kecil dan Sederhana Datuk Mohd Naroden Majais, Timbalan Pengarah, JTS Sarawak Awang Zamhari Awang Mahmood, Residen Bahagian Mukah Hamdiah Bakir, Pemangku Setiausaha Tetap, Kementerian Pembangunan Usahawan dan Industri Sayed Ismail Nasiruddin, Dato Sri Wan Hashim, Penyandang Kerusi DUN Balingian, Abdul Yakub Arbi, Penyandang Kerusi DUN Tellian Yussibnosh Balo, Pengurus Besar LCDA Monaliza Zaidel, Pegawai Daerah Mukah Shafrie Saili, dan Pemanca Mohamad@Mohd Jali Kawi.

See author's posts


Perginya ‘Nek Udak’ permata negara

TIDAK ada siapa menyangka majlis makan malam pelantikan dan pemasyhurannya bekas Yang Dipertua Dewan Negara sebagai Penaung Persatuan Kebangsaan Melayu Sarawak (PKMS) adalah merupakan malam terakhir beliau sebelum menghembus nafas terakhir.

Berita beliau meninggal dunia di Pusat Rawatan Pakar Normah sekitar 12.30 tengah malam Sabtu lalu cepat tular. Lebih-lebih lagi ramai mengenali bekas ahli politik dan tokoh korporat tersebut. Tan Sri Datuk Amar Abang Ahmad Urai Abang Mohideen dikenali sebagai ‘Nek Udak’ dikenali ramai masyarakat Melayu di Sarawak.

Beliau berasal dari keluarga aristokrat Melayu. Ayahnya bernama  Abang Mohideen ialah  adik beradik kepada Abang Sapiee. Bermakna cucu Abang Sapiee ialah Premier Sarawak Datuk Abang Johari Tun Abang Haji Openg bin Abang Sapiee. Sudah tentu arwah Abang Ahmad Urai ialah bapa saudaranya kerana allahyarham sepupu kepada ayah Abang Johari. Ramai lagi ahli keluarga besar Abang Ahmad Urai termasuk ibu kepada Datuk Naroden Majais mantan wakil rakyat Gedong yang turut mempunyai pertalian persaudaraan dengan allahyarham,

Zaman Muda

Dilahirkan 89 tahun yang lalu, iaitu pada 23 Jun 1933 dan beliau berpeluang mengikuti Pendidikan di sekolah St Joseph, Kuching  dan memperoleh Overseas Junior Cambridge School Certificate  20 tahun kemudian pada tahun 1953. Ketika itu, Sarawak masih di bawah pentadbiran kolonial dan beliau berkhidmat  sebagai penjawat awam di di Pejabat Setiausaha Kerajaan Negeri di Bangunan Sekretariat di Kuching.

Pada usia muda ketika itu memulakan hubungan yang luas dengan berkenalan dengan nama-nama besar negara yang berurusan dengan penubuhan Malaysia. Ketika itulah beliau menjadi pegawai perhubungan kepada  Ghazali Shafei yang dilantik sebagai wakil Persekutuan tanah Melayu bagi penubuhan Malaysia datang ke Sarawak. Hubungan dengan pemimpin persekutuan tersebut kemudian berkembang menjadi jaringan yang besar pada kemudian hari. Malah pertemuan dengan Tengku Razaleigh Hamzah juga bermula pada tahun-tahun 1960-an dan hubungan baik tersebut masih berlangsung hingga tahun-tahun kebelakangan ini apabila majlis ulang tahun kelahiran allahyarham juga diraikan oleh Tengku Razaleigh Hamzah.

Jejak politik

Selepas beliau meletak jawatan dalam perkhidmatan awam tahun 1969 beliau terlibat dalam pelbagai jenis perniagaan termasuk membekalkan makanan kepada kem-kem tentera. Di sinilah bakat niaga dan korporat beliau mulai terserlah pada usia muda. Namun minat dalam politik begitu kuat.

Hubungannya dengan Ghazali Shafei, Tengku Razaleigh Hamzah, malah dengan Tun Abdul Razak dan Tunku Abdul Rahman membuka ruang untuk allahyarham  menceburi dunia politik  apabila akhirnya pada usia 41 tahun beliau bertanding di DUN Saribas, pada tahun 1974 mewakili  Parti Pesaka Bumiputera Bersatu (PBB).  Allahyarham  berjaya mengalahkan calon parti SNAP. Beliau kemudian dilantik sebagai Menteri Muda di Kementerian Kebudayaan Belia dan SUkan pada tahun 1976.

Banyak cerita menarik yang selalu dikongsikan oleh beliau sebelum ini dan restoran Alexis di Great Ampang Mall ialah tempat kesukaan beliau berjumpa dengan teman-teman. Selain itu, tempat itu jadi pilihan kerana berhampiran dengan kediamannya. Lazimnya beliau berjalan kaki berulang alik ke restoran tersebut. Pada usia emas beliau banyak bercerita mengenai pengalaman hidup beliau dikongsikan antaranya mengenai isu sejarah, budaya, politik dan kemasyarakatan.

Penghubung persaudaraan serumpun

Ketika hangat isu tuntutan Brunei terhadap Limbang, beliau dihantar ke Brunei untuk meredakan keadaan oleh kerajaan Negeri Sarawak dan ketika itu menurut allayarham pihak Kuala Lumpur bimbang beliau akan ditangkap lebih-lebih lagi terdapat laporan perisikan menyatakan beliau dibawa oleh kenderaan rasmi kerajaan Brunei dan diiringi pasukan keselamatan.  Sebenarnya, apa yang berlaku ialah beliau disambut oleh pihak kerajaan Brunei  kerana beliau dikenali  dan banyak hubungan kekeluargaan di Brunei dan menjadi orang besar di Brunei. Beliau disambut dengan baik dan berpeluang dengan keluarga Diraja Brunei bagi menyampaikan mesej perpaduan dan meredakan keadaan. Salah satu cara beliau meredakan keadaan konflik kepada harmoni dan perpaduan ialah mengadakan lawatan rasmi selepas itu dan mengadakan persembahan hiburan di Brunei untuk memahami antara satu sama lain.

Perjalanan politik beliau juga berkembang apabila berpindah ke kerusi DUN Semera pada tahun 1978.  Di DUN Semera umpama sirih pulang ke gagang kerana di situlah ramai ahli keluarga besar  tinggal di kawasan tersebut. Kawasan DUN Semera ketika itu termasuk  kawasan Gedong dan Simunjan. Pada akhir riwayatnya ingatan terhadap keluarga besarnya masih menyala-nyala apabila beliau merancang untuk mengadakan pertemuan himpunan keluarga besarnya di Gedong pada bulan Oktober ini. Apakan daya, manusia hanya mampu merancang Tuhan penentu segalanya.

Menjadi Senator

Beliau dilantik menjadi senator sejak penghujung tahun 1984 dan menjadi Timbalan Yang Dipertua dan seterusnya beliau dilantik menjadi Yang Dipertua Dewan Negara 12 Julai 1988 hingga 9 Julai 1990. Ketika itu Abdul Ghani Othman pemimpin politik muda Johor  berasa kagum dengan Nek Udak yang mampu menangani sesi Dewan Negara dengan begitu baik sekali.  Nek Udak pula melihat Ghani Othman sebagai bintang politik Johor yang mampu melangkah jauh. Memang benar, Ghani Othman selepas bertanding dalam pilihan raya menang kemudian pernah dilantik menjadi Timbalan Menteri Kewangan di persekutuan dan Menteri Besar Johor.

Selepas tamat tempoh sebagai Yang Dipertua Dewan Negara adalah pelawaan yang paling mengujakan ramai orang, namun Nek Udak menolaknya dengan baik. Ketika itu, beliau ditawarkan oleh Dr Mahathir untuk dilantik sebagai Tuan Yang Terutama Negeri Pulau Pinang politik.  Anwar Ibrahim ketika itu juga sudah menghebohkan berita tersebut kepada beberapa ahli politik di Sarawak dan menyebabkan berita tersebut gampar kalangan orang politik dan tempatan.  Malah Ketua Polis Pulau Pinang menghubungi dan memaklumkan akan berita tersebut dan bersiapsedia untuk menunggu arahan rasmi seterusnya.

Namun jauh di sudut hati Nek Udak beliau nekad untuk berehat kerana beliau berasa perlu fokus dengan keluarga dan terlibat dalam dunia niaga.  Tambahan pula, beliau berasa sebagai anak Sarawak tentulah agak janggal untuk menjadi TYT Pulau Pinang, walaupun ini bukan  luar biasa. Hal ini kerana ada sahaja TYTdilantik yang bukan dari negeri asal. Misalnya, TYT Tun Khalil Yaakub asal Pahang akan tetapi pernah dilantik sebagai TYT Melaka. Sekiranya beliau menerima tawaran tersebut, sudah tentu beliau mencipta sejarah anak Sarawak pertama dilantik sebagai TYT Pulau Pinang.

Dalam dunia korporat dalam Yayasan Sime Darby, Grand Central Enterprise Berhad, PanGlobal Berhad dan sebagainya. Namun peranan yang tak mungkin dilupai oleh rakyat Sarawak apabila beliau dilantik sebagai Pengerusi Bukan Eksekutif Lebuhraya Borneo Utara Sdn Bhd (LBU), iaitu  syarikat rakan pelaksana projek (PDP) yang menjayakan projek Pan Borneo Sarawak yang sepanjang 786 kilometer dan memberikan peluang kepada 10,000 peluang pekerjaan kepada rakyat.  Di sinilah nama beliau terus harum dan banyak membuat amal dan sumbangan kepada masyarakat yang memerlukan.

See author's posts


Covid-19 ragut 769,009 nyawa

AMERIKA SYARIKAT: Angka korban akibat Covid-19 terus meningkat.

Statistik Johns Hopkins University mendedahkan jumlah kematian global meningkat 10,000 kes dalam tempoh 24 jam.

Jumlah kumulatif kematian global akibat Covid-19 kini mencecah lebih 769,009 kes.

Amerika Syarikat (AS) terus kekal merekodkan jumlah kematian tertinggi dengan 172,606 kes, diikuti Brazil (107,297), Mexico (56,543).United Kingdom dan India masing-masing melepasi angka 46,000 kematian.

Sementara itu Itali dan Perancis pula masing-masing merekodkan 35,392kes dan 30,409 kes.Dua negara terakhir yang melepasi angka kematian 20,000 adalah Sepanyol dengan 28,617 kematian dan Peru (26,075 kes).

Lain-lain negara masih merekodkan angka korban di bawah 18,000 kes.-AFP

See author's posts


DBKU wujud platform teknologi

KUCHING: Dewan Bandaraya Kuching Utara (DBKU) disarankan
untuk mewujudkan platform berasaskan teknologi bagi mengeratkan hubungan DBKU
dengan masyarakat di bawah pentadbirannya.

Ketua Menteri, Datuk Patinggi Abang Johari Tun Openg
berkata, antaranya adalah mewujudkan platform khusus untuk masyarakat di DBKU
menyalurkan permasalahan yang dihadapi bagi tindakan segera diambil.

“Bermakna, ia menggunakan teknologi seperti laman
sesawang khusus untuk kegunaan masyarakat di kawasan DBKU, dan platform khas
ini menghubungkan terus kepada pengurusan DBKU untuk tindakan serta-merta dan
penyelesaian kepada mereka yang terkesan.

“Ini adalah cara baharu supaya masyarakat dapat
menghantar maklumat kepada pihak pengurusan dan sudah tentu DBKU dapat
menyelesaikan masalah di kawasan-kawasan yang bermasalah dengan berkesan,”
katanya.

Beliau berkata demikian dalam ucapannya pada Majlis
Perjumpaan Khas Ketua Menteri Bersama Kejiranan Mesra (KJM) DBKU di salah
sebuah hotel di sini, semalam.

Tambahnya, manakala dari sudut keselamatan, kerajaan
menerusi DBKU akan memasang kamera litar tertutup (CCTV) di tempat yang
berisiko.

“Ini adalah antara kemudahan yang kita akan laksanakan
untuk DBKU, dan dari segi perbelanjaan ia memang akan menelan kos besar, tetapi
GPS akan menguruskan perolehan dana itu,” jelasnya.

Mengulas mengenai Old Kuching Smart Heritage (OKSHE),
Abang Johari berkata ia adalah pendekatan untuk mempertahankan budaya serta
tradisi lama yang ada di Kuching dan untuk dikongsi bersama pelawat yang datang
ke bandar raya ini.

“Kita turut membangunkan songket dan keringkam sebagai
tradisi orang tempatan, begitu juga dengan budaya masyarakat Cina di Kuching
khususnya di Jalan Carpenter, Main Bazaar dan Jalan Padungan untuk mereka
mempamerkan budaya tersendiri.

“Di Kuching, di bawah MBKS dan DBKU, kita mempunyai
khazanah yang begitu besar nilainya dan ia harus dipertahankan sebagai satu
landasan mempertahankan perpaduan antara kaum dan agama berlainan di negeri
ini,” tambahnya.

Sementara itu, Menteri Muda Hal Ehwal Islam dan DBKU, Datuk
Dr Abdul Rahman Junaidi dalam ucapannya berkata jawatankuasa OKSHE yang
ditubuhkan tahun lalu adalah perkara baharu yang dicetuskan oleh Abang Johari.

“Sekarang ini, OKSHE akan bekerjsama dengan DBKU untuk
membangunkan sebahagian daripada kawsan di bawah pentadbirannya terutamanya
dari aspek warisan, kebudayaan, kampung dan sejarah lama.

“Ini akan kita kembangkan, kerana kita mahu
mengekalkannya seiring dengan pembangunan bandaraya Kuching.

“Dengan erti kata lain, apabila bandar Kuching membangun,
masyarakat yang tinggal di DBKU turut sama membangun, namun pada masa yang sama
masih mengekalkan warisan dan budaya lama supaya dapat diwarisi kepada generasi
akan datang,” katanya.

Terdahulu, perjumpaan tersebut dihadiri kira-kira 300
wakil daripada 50 KJM di kawasan DBKU, dan inisiatif tersebut telah bermula
sejak tahun 2001 bertujuan untuk memupuk kasih sayang dan sikap tanggungjawab
serta mengeratkan hubungan di kalangan masyarakat.

Turut
hadir, Menteri  Muda Undang-Undang,
Hubungan Negeri dan Persekutuan dan Pemantauan Projek, Datuk Sharifah Hasidah
Sayeed Aman Ghazali  dan Datuk Bandar
DBKU Datu Junaidi Reduan.

See author's posts


Tiga maut bot bertembung di Pangkor

IPOH: Tiga wanita maut dalam insiden pelanggaran antara dua bot di perairan Lumut-Pangkor dekat Manjung berhampiran Pengkalan Tentera Laut Diraja Malaysia (TLDM) malam tadi.

Ketiga-tiga wanita berumur lingkungan 26 hingga 43 tahun yang belum dikenal pasti identiti disahkan meninggal dunia di Hospital Angkatan Tentera Laut, Lumut, dalam kejadian kira-kira 9.00 malam itu.

Ketua Polis Daerah Manjung ACP Nor Omar Sappi berkata, pihaknya dengan kerjasama Jabatan Bomba dan Penyelamat Malaysia (JBPM) Manjung dan TLDM telah melancarkan misi mencari dan menyelamat (SAR) sebaik menerima maklumat pada pukul 9.17 malam.

“Siasatan awal mendapati kemalangan itu melibatkan sebuah bot membawa 17 penumpang dengan seorang tekong dari Lumut ke Pangkor, yang berlanggar dengan sebuah lagi bot dinaiki seorang tekong dan seorang penumpang dari arah bertentangan.

“Akibat pertembungan itu 10 penumpang tercampak ke dalam laut sebelum diselamatkan oleh kedua-dua tekong bot berkenaan dan dibawa ke hospital untuk rawatan lanjut,” katanya dalam kenyataan di sini, hari ini.

Nor Omar berkata, tiga yang maut telah dihantar ke Hospital Seri Manjung untuk dibedah siasat, manakala manakala seorang mangsa berumur 43 tahun kini ditempatkan di unit rawatan rapi (ICU), dan yang lainnya telah menerima rawatan sebagai pesakit luar.

“Setakat ini kita klasifikasikan kes sebagai mati mengejut dan kita minta orang ramai yang mempunyai maklumat mengenai insiden ini untuk tampil bagi membantu siasatan,” katanya.  – Bernama

See author's posts


Paras air Empangan Three Gorges capai aras tertinggi

BEIJING: Paras air di Empangan Three Gorges dijangka mencapai aras tertinggi sejak dibina pada 2003, susulan hujan lebat berterusan.

Lebih 100,000 penduduk dipindahkan dari kawasan di hulu Sungai Yangtze, apabila Tapak Warisan Dunia Pertubuhan Pendidikan, Kebudayaan dan Saintifik Pertubuhan Bangsa-Bangsa Bersatu (UNESCO) berusia 1,200 tahun itu diancam banjir.

Petugas kecemasan, polis dan sukarelawan menggunakan beg pasir sebagai penghadang bagi melindungi patung Buddha Gergasi Leshan, setinggi 71 meter, yang juga tapak Warisan Dunia UNESCO di barat daya wilayah Sichuan.

Agensi berita rasmi CCTV melaporkan, air berlumpur mula mencecah jari kaki patung itu buat pertama kali sejak 1949.

Sichuan, yang terletak di sepanjang Sungai Yangtze, menaikkan tahap amaran kepada kategori maksimum semalam bagi berdepan dengan pusingan baharu hujan lebat.

Badan kerajaan memantau sungai itu, Suruhanjaya Sumber Air Yangtze, mengeluarkan amaran peringkat merah lewat semalam, berikutan jangkaan air di beberapa stesen pemantau melepasi paras perlindungan setinggi lebih lima meter.

Empangan Three Gorges iaitu kemudahan hidroelektrik berskala besar yang dibina bagi mengawal aliran Sungai Yangtze, dijangka menerima aliran air 74,000 meter padu sesaat hari ini, jumlah tertinggi sejak ia dibina.

Projek itu mengehadkan kadar aliran air dengan menyimpannya dalam takungan sekurang-kurangnya 10 meter daripada paras amaran rasmi selama lebih sebulan.

Menurut Kementerian Sumber Air, infrastruktur itu terpaksa menambah pengeluaran kadar air kelmarin bagi mengurangkan tekanan kawalan banjiri. – AFP

See author's posts


India catat 61,500 kes baharu

INDIA: Dalam tempoh 24 jam lalu, India merekodkan 61,537 kes baharu dan 933 kematian akibat Covid-19.Kementerian Kesihatan India melaporkan, jumlah jangkitan Covid-19 di negara itu terus meningkat kepada 2,088,611 kes, dengan jumlah kematian sebanyak 42,518.Agensi Xinhua melaporkan ia adalah hari kesembilan berturut-turut apabila kes harian baharu mencatat lebih 50,000 kes.Sehingga kini, sebanyak 619,088 kes aktif sedang menerima rawatan di seluruh negara itu dan sebanyak 1,427,005 pesakit dilaporkan sudah sembuh.

Kenaikan kes baharu Covid-19 disebabkan peningkatan pengambilan ujian di negara itu.Melalui ciapan Majlis Penyelidikan Perubatan India (ICMR), badan itu mengesahkan sebanyak 23,387,171 sampel Covid-19 diuji, termasuk pada Sabtu sahaja sebanyak 598,778 sampel diuji.-AFP

See author's posts


Taman Rukun Negara diwujudkan di Labuan

KUALA LUMPUR:  Kerajaan bercadang untuk mewujudkan sebuah Taman Rukun Negara di Labuan dalam masa terdekat bersempena sambutan ulang tahun ke-50 Rukun Negara sekali gus menjadi mercu peringatan kepada generasi akan datang.

Menteri Wilayah Persekutuan Tan Sri Annuar Musa berkata Labuan dipilih sebagai lokasi pembinaan taman awam itu kerana kedudukannya yang strategik berhampiran dua negeri iaitu Sabah dan Sarawak.

“Taman awam yang didedikasikan seperti ini mempunyai ‘roh’ dan makna tertentu serta ia bukanlah hanya sekadar taman biasa. Kewujudan taman ini juga dapat membantu memperluaskan lagi penghayatan kepada amalan Rukun Negara itu sendiri,” katanya.

Beliau berkata demikian pada sidang media selepas merasmikan Sesi Maklum Balas Rakyat Berhubung Draf Pelan Tindakan Perpaduan Negara (PTPN) 2021-2025 Peringkat Wilayah Persekutuan, di sini semalam.

Sesi itu merupakan usaha daripada Kementerian Perpaduan Negara untuk mendapatkan maklum balas, cadangan serta pandangan bernas daripada semua pihak berhubung Draf PTPN yang akan dilaksanakan pada Januari 2021.

Mengulas lanjut mengenai Taman Rukun Negara itu, Annuar berkata pembangunan taman awam yang dilaksanakan dengan penyertaan serta sumbangan daripada pelbagai pihak termasuk orang perseorangan, akan dibincang dan diperincikan dengan Perbadanan Labuan.

“Selain menjemput pakar daripada Jabatan Landskap Negara dan perunding swasta, kita juga telah berhubung dengan individu tertentu yang ingin menyumbang seperti bahan artifak untuk pembangunan taman ini,” katanya.- Bernama

See author's posts


Pengiktirafan cogan ‘Segulai Sejalai’ penghormatan kepada Sarawak

KUCHING: ‘Segulai Sejalai’ yang diangkat sebagai cogan kata perpaduan negara merupakan satu penghormatan buat negeri Sarawak.

Itu antara pandangan Menteri Pelancongan, Industri Kreatif dan Seni Persembahan Sarawak Dato Sri Abdul Karim Rahman Hamzah setelah Perdana Menteri Malaysia Dato Seri Anwar Ibrahim merasmikan frasa iban ‘Segulai Sejalai’, digunakan sebagai cogan kata perpaduan untuk seluruh negara.

“Frasa itu juga mencerminkan kesatupaduan masyarakat Sarawak.

“Kalau kita lihat frasa Segulai Sejalai ini cukup mendalam sekali maksudnya.

“Saya melihat ianya sebagai satu penghormatan untuk Sarawak walaupun bahasa itu adalah bahasa Iban tetapi ia difahami oleh semua masyarakat berbilang kaum di negeri ini,”katanya.

Beliau berkata demikian dalam sidang media selepas mewakili Premier Sarawak Datuk Patinggi Tan Sri Abang Johari Tun Openg menyempurnakan Majlis Raya-Ngiling Bidai Gawai Dayak Suruhanjaya Perkhidmatan Awam Negeri Sarawak di Kuching, semalam.

Jelas Karim, beliau (Perdana Menteri) dapat melihat di Sarawak keadaannya tidak sama seperti apa yang berlaku di tempat-tempat lain.

“Kita di Sarawak meskipun pelbagai bangsa dan agama mereka amat bersatu padu, bertoleransi dan saling faham memahami.

“Sebab itu saya rasakan, frasa Segulai Sejalai memberi ilham kepada Perdana Menteri untuk diguna pakai di seluruh negara,” ujarnya.

Terdahulu, Perdana Menteri Malaysia Dato Seri Anwar Ibrahim berkata ‘Segulai Sejalai’, frasa bahasa Iban di Sarawak akan digunakan sebagai cogan kata perpaduan untuk seluruh negara.

Turut hadir, Timbalan Setiausaha Kerajaan Sarawak (Perancangan ekonomi dan pembangunan) Datu Dr Muhammad Abdullah Zaidel, Setiausaha Kewangan Sarawak Dato Sri Dr Wan Lizozman Wan Omar, Pengerusi Suruhanjaya Perkhidmatan Awam Negeri Sarawak Datu Dr Sabariah Putit dan Timbalan Setiausaha kerajaan Sarawak (Pentadbiran) Datu Buckland Bangik.

Oleh Azreen Keria

See author's posts


Sidang DUN ucap tahniah pada Ahli Parlimen Baram

KUCHING: Persidangan hari kedua Mesyuarat Ketiga Bagi Penggal Pertama Dewan Undangan Negeri (DUN) Sarawak Kesembilan Belas dimulakan pada 9.05 pagi ini.

Ia dimulakan dengan bacaan doa dan pemasyhuran daripada Speaker DUN Sarawak, Tan Sri Mohd Asfia Awang Nassar.

Sebelum persidangan ini bermula, Mohd Asfia menzahirkan ucapan tahniah kepada Premier Sarawak, Datuk Patinggi Tan Sri Abang Johari Tun Openg atas kejayaan memenangi satu lagi kerusi Dewan Rakyat di P220 Baram.

“Maka, keseluruhan kerusi yang dimenangi Gabungan Parti Sarawak (GPS) sebanyak 23 daripada 31 kerusi dewan rakyat,” katanya.

Asfia turut menzahirkan ucapan tahniah kepada Ahli Parlimen Baram, Dato Anyi Ngau.

Antara yang berlangsung pada pagi ini ialah pertanyaan bagi jawapan lisan antara Ahli Dewan Undangan Negeri (ADUN) kepada para menteri.

See author's posts


Sidang DUN: Kadar premium tanah perlu ikut nilai semasa lokasi tanah

KUCHING: Peratusan kadar premium yang dikenakan ke atas pemberimilikan tanah kerajaan bagi kegunaan komersil, industri dan perumahan adalah tertakluk kepada lokasi tanah.

Timbalan Menteri Perancangan Bandar, Pentadbiran Tanah dan Alam Sekitar, Datuk Len Talif Salleh berkata, bagi tanah yang terletak di bandar utama seperti kawasan Kuching, Batu Kitang, Padawan, Samarahan, Serian, Sibu, Miri dan Bintulu premium yang dikenakan adalah 100 peratus daripada nilai pasaran.

“Bagi pemberimilikan tanah kerajaan di bandar-bandar lain, peratusan kadar premium yang dikenakan bagi kegunaan komersil dan industry adalah seperti, Tanah Bandar dan Tanah Pinggir Bandar adalah 51 peratus daripada nilai pasaran dan Tanah Desa ( 25 peratus daripada nilai pasaran),” katanya.

Beliau berkata demikian ketika menjawab pertanyaan Datuk Hamzah Brahim (GPS-Stakan) pada sesi soal jawab sidang Dewan Undangan Negeri, hari ini.

Katanya lagi, peratusan kadar premium yang dikenakan bagi kegunaan perumahan (dwelling house) pula adalah seperti, Tanah Bandar adalah 40 peratus daripada nilai pasaran, Tanah Pinggir Bandar (30 peratus daripada nilai pasaran) dan Tanah Desa (25 peratus daripada nilai pasaran).

Ditanya apakah tindakan pihak kerajaan kepada pemilik-pemilik tanah khususnya syarikat besar yang telah dianugerahkan pemilik tanah buat sekian lama namun tidak diusahakan sekali gus merencatkan perancangan di kawasan tersebut?

Beliau memberitahu dalam syarat-syarat khas surat hakmilik tanah ada ditetapkan tempoh pembangunan yang perlu dipatuhi tertakluk kepada kegunaan dan keluasan tanah yang diberimilik.

“Sekiranya pemilik tanah gagal untuk memenuhi syarat-syarat pembangunan yang ditetapkan, tindakan pelucutan hak (re-entry) ke atas tanah tersebut boleh diambil selaras dengan peruntukan seksyen 33 Kanun Tanah Sarawak,” katanya.

Jelasnya lagi, mana-mana tanah yang ditarikbalik menurut seksyen 33 Kanun Tanah Sarawak, akan kembali menjadi Tanah Kerajaan Berdaftar.

“Oleh demikian, mana-mana pihak yang berminat untuk memohon tanah tersebut bagi pembangunan bolehlah memohon untuk tujuan pemberimilikan.

“Walau bagaimanapun, pertimbangan untuk memberimilik adalah tertakluk kepada perancangan kerajaan ke atas tanah tersebut serta pemohon memenuhi syarat dan kriteria pemberimilikan yang ditetapkan,” katanya.

Oleh NUR AIN OTSMAN

See author's posts


Aksi pemain dipuji

K. Devan

KETUA Jurulatih Negeri Sembilan FC (NSFC) K. Devan memuji aksi cemerlang yang dipamerkan tiga pemain import baharu pasukan itu dalam membantu meraih tiga mata berharga menerusi perlawanan menentang Sri Pahang FC, malam semalam.

Beliau berkata ketiga-tiga pemain berkenaan Matheus Alves Leandro, Yaser Armando Pinto Islame dan Gustavo Almeida Dos Santos menunjukkan keserasian bersama rakan sepasukan walaupun baru sebulan menyertai Skuad Hobin Jang Hobin.

Gembira dengan kemenangan 3-0 ke atas Sri Pahang FC itu, Devan berkata ketiga-tiga mereka yang pernah beraksi di Liga Malaysia sebelum ini tidak mengambil masa lama untuk memahami corak permainan pasukan.

“Oleh itu pilihan saya (adalah) untuk memilih pemain (import) yang sudah mengenali Liga Super dan corak permainan Liga Malaysia, mungkin ada rakan sepasukan yang rapat dengan mereka dari pasukan yang pernah disertai bersama,” katanya kepada pemberita selepas perlawanan.

Pada aksi malam tadi, NSFC yang hanya tewas sekali setakat ini, mendahului permainan pada minit ke-35 menerusi Gustavo Almeida Dos Santos sebelum Yaser Armando Pinto Islame menggandakan kedudukan tiga minit selepas rehat.

Skuad tuan rumah terus menambah derita pasukan pelawat pada minit ke-53 apabila giliran Matheus Alves Leandro pula mencetak nama sebagai penjaring dan kedudukan 3-0 kekal sehingga wisel penamat, sekali gus menyaksikan kemarau kemenangan Sri Pahang berterusan.

Kejayaan di laman sendiri menyaksikan Juara Liga Premier musim lepas itu meraih kemenangan kelima selepas 10 aksi untuk berada di kedudukan kedua liga, berkongsi 19 mata dengan pendahulu Johor Darul Ta’zim (JDT) yang kurang tiga perlawanan.

Mengulas mengenai kedudukan pasukan di dalam liga, Devan berkata pihaknya tidak terlalu memikirkan perkara itu, namun mengharapkan skuad bimbingannya terus cemerlang dan mampu mencapai kedudukan yang lebih baik.-Bernama

See author's posts


Kartel ayam: MyCC siasat dakwaan campur tangan politik

NILAI: Suruhanjaya Persaingan Malaysia (MyCC) sedang menjalankan siasatan berhubung dakwaan campur tangan ahli politik dalam isu dominasi kartel industri penternakan ayam di seluruh negara.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata, laporan terperinci diperlukan dalam menentukan kesahihan dakwaan penglibatan mana-mana pihak dalam isu berkenaan.

“Isu ini bukan perkara mudah, siasatan terperinci diperlukan, baru boleh dipastikan. Kalau ada orang terlibat ia memerlukan siasatan yang rapi, tidak boleh terlalu cepat kata ada kartel,” katanya kepada pemberita selepas melancarkan pelaksanaan Skim Harga Maksimum Musim Perayaan (SHMMP) Hari Raya Aidilfitri 2022 dan Program Jualan Malaysia Rancak Aidilfitri di AEON Mall Nilai.

“Saya tidak menafikan dan juga tidak mengesahkan (isu kartel), lebih baik tunggu laporan MyCC. Apabila siasatan siap, bukan hanya melibatkan KPDNHEP (Kementerian Perdagangan Dalam Negeri dan Hal Ehwal Pengguna) tetapi kementerian lain juga kerana ia berkaitan bekalan dan sebagainya,” tambahnya.

Beberapa media tempatan semalam melaporkan campur tangan politik sejak sekian lama dalam isu membabitkan dominasi kartel dalam industri penternakan ayam di seluruh negara menyebabkan pihak terbabit terus bermaharajalela.

Laporan media berkenaan turut mendedahkan bahawa kartel turut menguasai pasaran harian berjumlah 1.5 juta ekor ayam, iaitu 70 peratus daripada keseluruhan 2.2 juta ekor ternakan itu yang dijual di seluruh negara setiap hari. – Bernama

See author's posts


9 maut dalam gelongsoran tanah

NEJAPA: Sembilan maut, manakala 35 hilang dalam kejadian tanah runtuh selepas hujan lebat di El Salvador berhampiran San Salvador pada Jumaat, kata pihak berkuasa.

“Ini adalah satu tragedi,” kata Menteri Dalam Negeri, El Salvador, Mario Duran, yang memaklumkan sembilan mayat ditemui di laluan gelongsoran lumpur yang sejauh empat kilometer (km).

Katanya, hujan lebat pada waktu malam menyebabkan 133 milimeter air terkumpul hingga mencetuskan tanah runtuh yang merempuh 135 rumah, menyebabkan 35 individu masih hilang.

Kira-kira 300 anggota bomba, polis dan tentera dikerah dalam misi mencari dan menyelamat, kata Kementerian Dalam Negeri.

“Pasukan penyelamat kami melakukan pencarian di kawasan seluas empat km,” kata Duran.

Menteri Pertahanan, Rene Francis Merino, berkata sepasukan anjing pengesan tentera turut dikerahkan ke lokasi kejadian.

Air, lumpur dan sisa runtuhan besar turut merempuh lebuh raya utama yang menghubungkan San Salvador dengan utara negara itu, sehinggalah ke gaung yang merentasi Nejapa, bandar yang dihuni 30,000 penduduk.

Bencana itu memusnahkan puluhan rumah di Nejapa yang terletak kira-kira 15 km di utara San Salvador, dan meragut sekurang-kurangnya dua nyawa di situ, kata pihak berkuasa.

Datuk Bandar, Adolfo Barrios, berkata tragedi itu sewajarnya mencetuskan penelitian terperinci terhadap keseluruhan model pembangunan yang digunakan di negara itu. – AFP

See author's posts


Niaga hadapan MSM ditutup rendah

KUALA LUMPUR: Kontrak niaga hadapan minyak sawit mentah (MSM) di Bursa Malaysia Derivatives ditutup rendah bagi hari keempat berturut-turut, menjejaki kelemahan dialami pasaran minyak soya di Lembaga Perdagangan Chicago, Amerika Syarikat (CBOT).

Peniaga minyak sawit, David Ng berkata, penurunan itu juga seiringan dengan prestasi harga minyak sawit yang rendah di Bursa Komoditi Dalian, China.

“Kami mengesan paras sokongan pada RM2,700 satu tan manakala rintangan pada RM2,850 satu tan,” katanya kepada Bernama.

Sewaktu dagangan ditutup, kontrak bulan semasa Oktober 2020 susut RM74 kepada RM2,840 satu tan, November 2020 turun RM93 kepada RM2,790 satu tan, Disember 2020 merosot RM104 kepada RM2,757 satu tan manakala Januari 2021 berkurangan RM105 kepada RM2,730 satu tan.

Jumlah dagangan bagaimanapun meningkat kepada 74,512 lot berbanding 68,989 lot pada Rabu manakala kepentingan terbuka bertambah kepada 267,608 kontrak daripada 262,573 kontrak, semalam.

Di pasaran fizikal, Oktober Selatan susut RM70 kepada RM2,860 satu tan.- Bernama

See author's posts


Menteri Pengangkutan terima kunjungan hormat SHEDA

KUCHING: Persatuan Pemaju Perumahan dan Hartanah Sarawak (SHEDA)telah membuat kunjungan hormat kepada Menteri Pengangkutan Datuk Lee Kim Shin, di pejabat Kementerian baru-baru ini.

Kunjungan hormat telah diketuai oleh Timbalan Presiden Augustine Wong dan Penasihat Dato William Wei.

Dalam satu kenyataan semalam, kementerian mengatakan, kunjungan telah menghasilkan perbincangan dan pertukaran idea dengan pihak SHEDA.

“Antaranya adalah mendapatkan maklumbalas dan cadangan dari SHEDA, kemaskini pelan pengangkutan dari pihak kementerian.

“Kunjungan juga membincangkan tentang peluang untuk bekerjasama dalam merancang dan membangunkan jaringan pengangkutan awam terutamany di kawasan komersiak utama dan kawasan pembangunan perumahan,” katanya.

Turut hadir, Setiausaha Tetap Kementerian Bucklang Bangik dan Penasihat Pengangkutan dan Logistik, Dr Lawrance Tseu Sed Kong.

Oleh Alexandra Lorna

See author's posts


Ringgit dibuka rendah, jangkaan kenaikan kadar faedah AS pengaruh sentimen

KUALA LUMPUR: Ringgit dibuka rendah berbanding dolar AS hari ini, meneruskan aliran menurun yang dicatatkan Jumaat lepas apabila kebimbangan berterusan terhadap kenaikan kadar faedah selanjutnya oleh Rizab Persekutuan Amerika Syarikat (Fed) menjejaskan sentimen, kata penganalisis.

Pada 9.00 pagi, ringgit menyusut nilai kepada 4.3350/3395 berbanding dolar AS daripada penutup Jumaat pada 4.3320/3350.

Menurut Pengarah Urusan SPI Asset Management Stephen Innes, dengan langkah Rizab Persekutuan yang menjurus kepada menaikkan kadar faedah, persekitaran hasil Perbendaharaan AS yang lebih tinggi tidak begitu menyokong ringgit kerana ia menjadikan Sekuriti Kerajaan Malaysia (MGS) kurang menarik.

“Selain itu, pasaran Asia sangat defensif berikutan jualan hartanah yang lembap di China, manakala lebih ramai pelabur tempatan percaya pemulihan penggunaan isi rumah tahun ini diunjur lebih perlahan daripada jangkaan,” kata Innes kepada Bernama.

Sementara itu, mengenai pengeluaran laporan Indeks Harga Pengguna (IHP) AS untuk bulan Januari keesokan hari, beliau berkata bacaan IHP yang kukuh boleh meningkatkan permintaan terhadap dolar AS.

Dalam pada itu, ringgit didagangkan lebih tinggi berbanding sekumpulan mata wang utama.

Mata wang tempatan menambah nilai berbanding dolar Singapura kepada 3.2579/2618 daripada penutup Jumaat pada 3.2635/2663 dan mengukuh berbanding euro menjadi 4.6267/6315 daripada 4.6391/6424 sebelumnya.

Nilai ringgit turut mengukuh berbanding yen Jepun kepada 3.2916/2952 daripada 3.3089/3114 pada Jumaat lepas, dan tinggi berbanding pound Britain kepada 5.2232/2287 daripada 5.2404/2440 sebelumnya. – Bernama

See author's posts


CUEPACS: Teliti kembali agenda pemerkasaan

KUCHING: Kerajaan Perikatan Nasional digesa meniliti kembali perkara yang diumum dan dirancang oleh kerajaan terdahulu terutama perkara yang melibatkan agenda pemerkasaan serta peningkatan kebajikan penjawat awam supaya ia dapat dilaksanakan dengan kadar segera.

Presiden Kongres Kesatuan Pekerja-pekerja di dalam Perkhidmatan Awam (CUEPACS) Malaysia, Adnan Mat berkata CUEPACS menerima dan mendengar setiap keluhan yang disampaikan oleh penjawat awam yang melahirkan kekecewaan.

Katanya, ini kerana banyak perkara yang dirancang dan diumumkan melibatkan agenda pemerkasaan dan peningkatan kebajikan pekerja dalam sektor kerajaan tidak dapat dilaksanakan berikutan perubahan kerajaan yang memerintah.

“Antara perkara yang telah diumum tetapi tidak dilaksanakan sehingga kini ialah Kenaikan Gaji Tahunan (KGT) bersamaan 1 KGT secara khas kepada semua penjawat awam di samping KGT biasa setiap tahun berkuatkuasa 1 Julai 2018.

“Kedua, pemendekan kenaikan pangkat secara Time Based kali kedua dikurangkan daripada 13 tahun kepada 10 tahun berkuatkuasa 1 Januari 2018.

“Ketiga, penebusan awal Gantian Cuti Rehat (GCR) sebanyak 75 hari untuk ganjaran wang tunai bagi penjawat awam yang berkhidmat sekurang-kurangnya 15 tahun (diumumkan oleh Menteri Kewangan semasa pembentangan Bajet 2020 pada 11 Oktober 2019).

“Dan keempat, penjawat awam Semenanjung mendapat tambahan COLA RM50, oleh itu CUEPACS mohon agar penjawat awam di Sabah dan Sarawak juga diberi tambahan COLA RM50 yang diletak dalam elaun wilayah,” jelas beliau.

Beliau berkata demikian pada sidang media selepas Majlis Apresiasi bagi Petugas Barisan Hadapan dan Majlis Bersama Ketua-ketua Jabatan di Pejabat CUEPACS, di sini semalam.

Beliau menambah CUEPACS sehingga hari ini tidak menerima sebarang jawapan yang kukuh dan dapat memuaskan hati penjawat awam mengapa perkara tersebut tidak dapat dilaksanakan.

“CUEPACS berpendapat perkara itu boleh dilaksanakan oleh kerajaan dan bukan sukar untuk dilaksanakan kerana telah diumumkan dalam bajet dahulu dan ketika pengumuman oleh Perdana Menteri sebelum ini.

“Oleh itu, CUEPACS memohon agar kerajaan sekarang sebagai kerajaan prihatin rakyat untuk memberi pelaksanaan segera kepada empat perkara tadi,” ujarnya.

Beliau berkata CUEPACS turut berpendapat pakej Bantuan Prihatin Elektrik CUEPACS dapat dipanjangkan kepada rakyat di Sabah dan Sarawak seperti yang dinikmakti rakyat di Semenanjung.

“Itulah antara perkara yang kami bentangkan kepada kerajaan melalui ketua setiausaha negara dalam satu pertemuan yang diadakan,” katanya dan menambah empat perkara tersebut adalah perkara lama, dan jika diumum semula, CUEPACS tidak mahu ia dikitar semula.

“Sebaiknya perkara itu dilaksanakan dan bukan diumum semula dalam bajet akan datang.

“Kita tidak mahu ia dikitar semula kerana perkara itu adalah atas bentuk kebajikan kepada penjawat awam yang telah dibuat kajian sebelum ini, diambil kira pandangan CUEPACS dan kerajaan maka kita rasa kerajaan perlu laksanakan segera,” tegasnya.

Oleh Alexandra Lorna

See author's posts


Sri Aman FA sedia turun padang

PENGURUSAN pasukan Sri Aman FA mengambil langkah drastik dengan menyambung latihan empat hari selepas sambutan Hari Raya Aidilfitri sebagai persediaan mengharungi saingan Liga SSC-FAS yang disambung semula pada 22 Mei nanti.

Pengurus pasukan Sri Aman FA, Awang Putrayusrie Awang Redzuan berkata langkah itu penting buat pemainnya supaya mereka sentiasa berada pada tahap terbaik dan cergas serta bertenaga ketika beraksi.

Selain itu, katanya jadual perlawanan yang begitu padat yang memasuki pusingan kedua bagi Zon Tengah Sarawak selepas Aidilffitri nanti membuatkan beliau tidak mempunyai pilihan kecuali meningkatkan stamina dan kekuatan fizikal anak-anak buahnya.

Kata Awang Putrayusrie, pemain hanya diberi cuti selama tiga hari saja sempena Aidilfitri dan selepas itu latihan akan disambung semula seperti biasa kerana pada 22 Mei nanti, pasukannya dijangka akan berkunjung ke Stadium Mini Song untuk menentang Kapit FA.

“Kita hanya ada masa seminggu untuk adakan latihan singkat, dan pemain perlu bekerja keras dalam tempoh seminggu itu dan pemain perlu memberi tumpuan kepada kecergasan atau fizikal mereka.

“Saya harap apabila mereka kembali pada hari raya keempat nanti, komitmen dan persefahaman meningkat dalam usaha memperkasakan pasukan selepas sebulan tempoh rehat diberikan sepanjang bulan Ramadan,” katanya kepada Utusan Sarawak semalam.

Awang Putrayusrie turut menuntut barisan pemainnya memberikan aksi yang lebih padu selepas menyambut Hari Raya Aidilfitri nanti.

Katanya anak didik ketua jurulatih, Sufian Ibrahim dan dibantu Ramos Sari dan Ramles Sari itu kini berada dalam ‘mood’ terbaik dalam bersedia memastikan pasukan itu terus mendahului carta Zon Tengah Sarawak.

“Sudah tentu kita mahu meneruskan momentum kemenangan selepas rehat panjang sejak menewaskan Sarikei FA 2-0 di gelanggang lawan pada 3 April lalu.

“Saya percaya pemain juga memiliki misi yang serupa untuk memburu kemenangan pada baki perlawanan lain selepas ini,” ujar Awang Putrayusrie.

See author's posts


BONNIE CATAT REKOD MBOR

BONNIE Bunyau Gustin mendapat penghargaan daripada Malaysian Book Of Record (MBOR) sebagai atlet pertama memenangi pingat emas pada Temasya Sukan Paralimpik Tokyo 2021  sekali gus berjaya memecah rekod atlet paralimpik.

Menurut jurulatihnya Jamil Adam, rakan sepasukan iaitu Jong Yee Khie pula mampu memberikan saingan kental kepada pemenang pingat emas kepada atlet dari Mongolia baru-baru ini

“Allahamdulilah, atlet lain termasuk renang dan memanah telah mampu memberikan saingan pada Sukan Paralimpik Tokyo 2020 baru-baru ini.

“Kita merakam jutaan terima kasih kepada rakyat Malaysia terutamanya penyokong Sarawak. Bonnie adalah jaguh ‘Badang Kenyalang’ yang pertama membawa pingat emas untuk negara dan membuktikan kita memecah tradisi acara ‘powerlifting’ dalam sejarah penyertaan Malaysia,” jelasnya.

Beliau berkata demikian semasa berucap pada Majlis Sambutan ‘Selamat Kembali Ke Bumi Kenyalang Atlet Paralimpik Tokyo 2020’ di Lapangan Terbang Antarabangsa Kuching (LTAK), semalam.

“Bayangkan,  kira-kira dua tahun tidak balik tetapi kerana semangat juang yang tinggi kami akhirnya berupaya menaikkan nama Malaysia,” ujarnya.

Sementara itu, Bonnie,22, yang berjaya merangkul pingat emas dalam termasya tersebut mengucapkan terima kasih kepada semua terutamanya kepada ibu bapa yang telah banyak membantu untuk terus berjaya dalam bidang sukan.

“Di Tokyo saya mampu meraih pingat emas di sana dan dan berjaya memecahkan record powerlifting kerana doa daripada kedua orang tua selain seluruh rakyat Malaysia,” tambahnya.

Oleh AKUN GIMAN

See author's posts


Sarawak negeri pertama perkenalkan DSITKS

KUCHING: Timbalan Premier Sarawak, Dato Sri Dr Sim Kui Hian dalam satu entri di laman media sosial Facebooknya hari ini memuji Menteri Pembangunan Wanita, Kanak-kanak dan Kesejahteraan Komuniti (KPWK) Dato Sri Fatimah Abdullah atas inisiatif beliau dalam  memperkenalkan Dokumen Sementara Bagi Individu Tanpa Kewarganegaraan di Sarawak (DSITKS).

“Saya mengucapkan tahniah kepada Fatimah kerana telah mencari jalan penyelesaian sementara ini,” katanya.

DSITKS dilaksanakan sejak 1 November lalu menjadikan Sarawak negeri pertama di Malaysia memperkenalkan inisiatif tersebut.

Fatimah berkata, matlamat utama inisiatif tersebut agar kanak-kanak yang sudah dikeluarkan dengan DSITKS diterima masuk ke institusi-institusi pendidikan milik kerajaan di Sarawak tanpa memenuhi syarat pas pelajar kerana kanak-kanak tersebut tidak layak untuk dikeluarkan dengan pas pelajar mengikut tafsiran dan peraturan Jabatan Imigresen Malaysia di Sarawak memandangkan mereka tidak memiliki sebarang pasport antarabangsa atau pengiktirafan kewarganegaraan dari mana-mana negara lain setelah dilahirkan di Sarawak.

Bagi menjayakan pengeluaran dan pemakaian DSITKS, kementerian beliau katanya akan berkolaborasi dengan Pejabat-Pejabat Residen dan Pejabat, agensi-agensi rakan strategik utama, iaitu Jabatan Pendaftaran Negara, Jabatan Pendidikan Negeri, Jabatan Kesihatan Negeri, Jabatan Imigresen Malaysia; Unit Keselamatan dan Penguatkuasaan Sarawak dan Unit Pentadbiran di Jabatan Premier Sarawak.

“Inisiatif pengeluaran DSITKS kepada mereka yang terlibat, khasnya kepada kanak-kanak, dapat meningkatkan keyakinkan masyarakat dunia tentang komitmen kita, khususnya terhadap United Nations Convention on the Rights of the Child (UNCRC) 1989 dan Sustainable Development Goals (SDG) 2030,” tambah beliau lagi.

“Dokumen sementara ini adalah untuk individu tanpa kewarganegaraan, untuk kanak-kanak bawah 21 tahun untuk membolehkan mereka mendapat akses kepada pendidikan dan juga kesihatan. Itu penting, sebab kita tahu bahawa pendidikan itu sangat penting.

“Ibu bapa sangat berharap anak-anak mereka dapat pendidikan jadi dengan adanya dokumen sementara ini kita berharap selepas ini bila mereka sudah mengisinya dan kemudian dokumen sementara itu dikeluarkan mereka akan dapat ke sekolah terutama sekali mereka mahu ke sekolah kerajaan,” ujarnya lagi.

Menurut Dato Sri Fatimah, Kerajaan Sarawak telah membuat keputusan pada 28 April 2022 untuk mengeluarkan dokumen tersebut bagi membolehkan mereka yang tanpa kewarganegaraan mendapat akses kepada pendidikan dan perkhidmatan kesihatan yang disediakan oleh Kerajaan Negeri.

Kerajaan Sarawak akan mula mengeluarkan DSITKS mulai 1 November lalu.

Ujarnya, mereka yang layak adalah individu yang dilahirkan di Sarawak, di mana salah seorang daripada ibubapa kandung mereka adalah warganegara Malaysia bermastautin Sarawak dan memiliki sijil lahir yang didaftarkan di Sarawak serta berstatus warganegara belum ditentukan, sudah memohon kewarganegaraan Malaysia menurut Perkara 15A, Perlembagaan Malaysia dan berumur 21 tahun ke bawah.

Tambah beliau, kementeriannya KPWK telah diamanahkan untuk menyelaras pelaksanaan dan pemakaian inisiatif ini dengan agensi-agensi Kerajaan Persekutuan berkaitan, khususnya Jabatan Pendidikan Negeri dan Jabatan Kesihatan Negeri Sarawak.

“Satu mesyuarat penyelarasan awal yang turut dihadiri oleh Jabatan Pendaftaran Negara, Jabatan Pendidikan Negeri, Jabatan Kesihatan Negeri, Jabatan Imigresen Malaysia, Jabatan Peguam Negeri, Jabatan Premier Sarawak dan Jabatan Kebajikan Masyarakat Negeri Sarawak juga diadakan pada 10 Ogos 2022 bagi membincangkan terma rujukan, SOP pelaksanaan dan pemakaian instrumen-instrumen DSITKS yang telah dipersetujui oleh Kerajaan Sarawak pada 21 Julai 2022,” jelasnya.

Beliau berkata demikian kepada wartawan selepas menyempurnakan Sambutan Hari Kanak-Kanak dan Ulangtahun Ke-10 Persatuan Destiny Untuk Kanak-Kanak Sibu di Sibu Lifecare Society pada 2 Oktober lalu.

Oleh NUR AIN OTSMAN

See author's posts


JDT kekal rekod tanpa kalah

JUARA Liga Super Johor Darul Ta’zim (JDT) menamatkan cabaran saingan musim ini dengan rekod tanpa kalah selepas merakam kemenangan kesembilan apabila membelasah Melaka 5-0 di Stadium Hang Jebat, Melaka malam semalam.

Dalam pertembungan tersebut, pesta gold JDT bermula pada 20 minit terakhir perlawanan apabila pemain import dari Argentina Leandro Velazquez tenang menyempurnakan sepakan penalti pada minit ke-70 sekali gus memecah kebuntuan gol.

Jaringan pembukaan itu disusuli dengan gol kedua JDT empat minit kemudian menerusi Muhammad Syafiq Ahmad yang bijak melepasi perangkap ‘offside’ sebelum Mohamad Aidil Zafuan Abd Radzak menanduk masuk gol ketiga pasukan pelawat pada minit ke-79.

Menghampiri masa penuh, Melaka yang seakan hilang arah terus dibolosi dua gol dalam tempoh lapan minit yang menyaksikan Fernando Rodriguez meledak gol keempat pada minit ke-85 sebelum Gonzalo Cabrera melengkapkan malam gemilang sang juara dengan jaringan di akhir permainan.

Pada masa sama, Selangor mencatat kemenangan kedua terbesar mereka musim ini setelah menumpaskan Felda United 6-1 di Stadium UiTM, Shah Alam, sekali gus menyaksikan Felda United menamatkan saingan musim ini di kedudukan kedua tercorot.

Pemain import Ifedayo Omosuyi meledak hatrik menerusi jaringan pada minit ke-45, minit ke-62 dan minit ke-88 sekali gus mendahului senarai penjaring terbanyak dengan mengumpul 12 gol, meninggalkan pencabar terdekat iaitu penyerang Perak Muhammad Shahrel Fikri Md Fauzi dengan perbezaan dua gol.

Tiga gol Selangor lagi dijaringkan pemain tengah Brendan Gan seawal minit keempat dan Sandro da Silva yang menyempurnakan sepakan percuma pada minit ke-70 sebelum meledak gol kedua peribadinya lapan minit kemudian. Muhammad Daniel Amier Norhisham menjaringkan gol tunggal pelawat pada minit ke-33.

Dalam pada itu, dua jaringan Washington Brando membantu Petaling Jaya (PJ) City FC mengatasi Polis Diraja Malaysia (PDRM) 4-1 di Stadium Majlis Perbandaran Petaling Jaya.

Pemain import dari Brazil itu memecah kebuntuan gol pada minit ke-42 sebelum bekas penyerang kebangsaan Mohd Safee Mohd Sali meledak gol kedua tuan rumah pada minit ke-55 diikuti jaringan ketiga oleh R Kogileswaran pada minit ke-66 meletakkan PJ City FC selesa mendahului 3-0.

Brando menjaringkan gol keduanya pada minit ke-70 dan PDRM berjaya mendapatkan gol sagu hati menerusi pemain import Serdar Geldiyev pada minit ke-81.-Bernama

See author's posts


800,000 hektar kawasan dijilat api

KEBAKARAN hutan yang berlaku di Argentina ketika ini disifatkan seperti ‘malapetaka dunia’.• Foto AFP

BUENOS AIRES: Penduduk di Argentina berharap hujan yang mula turun sejak hujung minggu lalu boleh membantu meredakan kebakaran hutan yang berlaku di utara negara ini.

Sebanyak lapan kebakaran hutan dilaporkan berlaku di wilayah Corrientes melibatkan kawasan seluas 800,000 hektar.

Kepulan asap hitam menjadikan suasana siang di wilayah itu kelihatan seperti ‘waktu malam’, selain kebakaran tersebut memusnahkan sembilan peratus kawasan keseluruhan Corrientes yang bergantung kepada sektor agrikultur.

“Tidak pernah berlaku kebakaran seperti ini. Banyak penduduk tidak tahu apa yang perlu dilakukan bagi menghentikan kebakaran ini.

“Insiden ini merupakan tamparan besar buat kami di Corrientes,” kata seorang penduduk, Jorge Ayala kepada AFP .

Angin kencang, kadar kelembapan yang rendah dan musim kemarau menyebabkan kebakaran hutan di wilayah itu bermula sejak pertengahan Januari lalu.

Agensi ramalan kaji cuaca menyatakan, hujan yang mula turun pada Ahad lalu dijangka berterusan sepanjang minggu ini, sekali gus boleh membantu pasukan bomba dan penduduk tempatan memadam kebakaran.

Luis Candia merupakan antara penduduk yang membantu pasukan bomba memadam kebakaran dan menegaskan wilayah itu berjuang untuk menyelamatkan masa depannya.

“Kebakaran ini merupakan malapetaka buat semua penduduk Corrientes. Banyak flora dan fauna terjejas akibat kebakaran ini dan jika semuanya sudah tiada, apa lagi yang tinggal untuk kami? Soalnya.

Pasukan bomba dan kumpulan sukarelawan sudah berminggu-minggu cuba memadamkan kebakaran yang tercetus, namun fenomena La Nina menyukarkan usaha tersebut.

Beberapa imej yang disiarkan media tempatan menunjukkan banyak bangkai haiwan ditemukan dan kumpulan bomba yang kepenatan memadam api.

Selain itu, pasukan bomba dari Brazil dan Bolivia juga dikerah ke Corrientes bagi membantu memadamkan kebakaran.

Pihak berkuasa negara ini menganggarkan kerugian mencecah lebih AS$240 juta (RM1 bilion) dan Corrientes bakal mengambil masa selama beberapa tahun untuk pulih sepenuhnya daripada kebakaran tersebut.-AFP

See author's posts


Kadar elaun sara hidup pelajar tajaan JPA dinaikkan RM100 – Anwar

BANGI: Kerajaan bersetuju untuk menaikkan kadar Elaun Sara Hidup (ESH) pelajar tajaan Jabatan Perkhidmatan Awam (JPA) bagi peringkat persediaan hingga Ijazah Lanjutan di dalam dan luar negara.

Perdana Menteri Datuk Seri Anwar Ibrahim berkata kenaikan kadar elaun itu akan dinikmati golongan pelajar berkenaan mulai 1 Julai ini.

“Kerajaan setuju mulai 1 Julai saudara akan dapat RM100 tambahan (bagi pelajar tajaan JPA di dalam negara).

“Tapi belanjalah dengan berhemah, jangan membazir, jangan hisap vape (rokok elektronik). Kena fikir guna cara halal sebab saya tolong kerana saya fikir saudara susah nak makan, nak beli buku kalau buat yang tidak betul, itu membazir,” katanya.

Beliau berkata demikian pada Majlis Cakna MADANI Perdana Menteri Bersama Pelajar Tajaan JPA Institusi Pengajian Tinggi (IPT) di Universiti Kebangsaan Malaysia (UKM), dekat sini.

Sementara itu dalam kenyataan hari ini, Anwar berkata kenaikan elaun itu melibatkan kenaikan 15 peratus kadar ESH bagi pelajar tajaan JPA di luar negara, kecuali kepada pelajar Ijazah Pertama di United Kingdom (UK) yang telah dinaikkan pada 7 November 2022.

Selain itu ia melibatkan kenaikan RM100 kadar ESH sebulan bagi pelajar tajaan JPA di dalam negara mengikut peringkat pengajian.

“Kenaikan kadar ESH ini melibatkan pertambahan implikasi kewangan dengan anggaran RM52.03 juta bagi tempoh enam bulan mulai Julai ini, yang akan memanfaatkan 43,595 pelajar tajaan JPA.

“Kenaikan kadar ESH ini merupakan salah satu usaha kerajaan bagi menangani kenaikan kos sara hidup yang tinggi khususnya dalam kalangan pelajar-pelajar B40 yang tinggal di bandar-bandar besar negara pengajian,” katanya.

Perdana Menteri berkata inisiatif semakan semula kadar ESH ini akan membolehkan pelajar tajaan kerajaan memberi fokus kepada pencapaian kecemerlangan akademik tanpa memikirkan bebanan kewangan pengajian, di samping memastikan penawaran penajaan kerajaan adalah kekal releven dan berprestij. – Bernama

See author's posts


Azam Baki dilantik semula sebagai KP SPRM

PUTRAJAYA: Tan Sri Azam Baki dilantik semula sebagai Ketua Pesuruhjaya Suruhanjaya Pencegahan Rasuah Malaysia (SPRM) untuk tempoh satu tahun berkuat kuasa 12 Mei ini.

Ketua Setiausaha Negara Tan Sri Mohd Zuki Ali dalam kenyataan hari ini berkata,  pelantikan Azam telah diperkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selaras subseksyen 5(1) dan (2) Akta Suruhanjaya Pencegahan Rasuah Malaysia 2009 [Akta 694].

Azam dilantik sebagai Ketua Pesuruhjaya SPRM pada 9 Mac 2020 menggantikan Latheefa Beebi Koya.

Sebelum itu, Azam pernah menjawat jawatan Timbalan Ketua Pesuruhjaya (Operasi) SPRM selama empat tahun bermula 2016, selain pernah menyandang jawatan Pengarah Perisikan dan Pengarah Siasatan.

– Bernama

See author's posts


Jangan mudah mengaku kalah

PASUKAN yang mewakili Bahagian Limbang dalam Malaysia Sports League (MSL) 2022 perlu menunjukkan taring dan jangan mudah mengaku kalah dalam azam mengenggam kejuaraan.

Timbalan Menteri Pembangunan Luar Bandar (KPLB) Datuk Hasbi Habibollah berkata, walaupun terletak di hujung utara Sarawak, ia bukan alasan untuk tidak memberikan saingan sekali gus berupaya merangkul kejayaan.

“Saya mendokan yang terbaik dan selamat maju jaya kepada pasukan  bertanding yang membawa nama Limbang.

“Jangan mudah merasa kalah selagi tidak mencuba,  yang penting kesediaan mental dan fizikal, skill dan taktik  walaupun berada  di hujung negeri,”katanya pada Perasmian  Program  Malaysia Sports League (MSL)  di Stadium Tertutup di Limbang, semalam.

Turut hadir Residen Bahagian Limbang Sebi Abang dan Pegawai Belia dan Sukan Bahagian Limbang Yaman Yahya.

Ahli Parlimen itu berkata lagi sudah masanya generasi baru anak-anak Limbang mengubah tanggapan negatif ‘lapuk’ mengenai keupayaan mereka dalam bidang sukan berbanding bahagian lain.

“Generasi hari ini jangan awal-awal sudah mengalah,apabila bertanding dan bersaing dengan pasukan di bahagian lain.

“Generasi baharu tiada sempadan, dan perlu belajar skill  dari  internet untuk meningkatkan  skill,  kesungguhan, latihan,semangat juang itu yang penting.

“Jangan ulangi cara pemikiran, cara rendah diri dan pemikiran lapuk, saya harap  Kementerian Belia Sukan (KBS) Bahagian Limbang memainkan  peranan bagi memastikan pasukan yang dihantar mempunyai pakej lengkap selain sihat tetapi juga mempunyai skill tinggi,”ujarnya.

Jelasnya lagi selain skill, kecergasaan, pemikiran dan persiapan mental fizikal perlu  dipersiapkan.

Sebanyak lima  acara sukan dipertandingkan termasuk takraw,  bola keranjang, bola jaring, badminton dan futsal manakala pertandingan peringkat negeri akan di adakan di  Miri dan Kuching pada Jun ini.

Pada majlis itu Hasbi turut mengumumkan geran kerajaan berjumlah RM10,000 untuk kejohanan itu.

Oleh ADENG EDRUS

See author's posts


PENERBANGAN IHSAN… bayi, kanak-kanak masalah jantung

KUCHING: Tentera Udara Diraja Malaysia (TUDM) telah melaksanakan penerbangan ihsan membawa seorang kanak-kanak lelaki dan bayi perempuan bagi mendapatkan menjalani pembedahan jantung dengan segera di Institut Jantung Negara (IJN), semalam.

Menerusi satu kenyataan rasmi TUDM, penerbangan ihsan menggunakan pesawat angkut C130H tersebut telah berlepas dari Kuching pada jam 1.36 petang dan selamat tiba di Subang pada jam 3.39 petang.

“Penerbangan ini bertujuan membawa dua orang pesakit, iaitu Faaed Faizal, kanak-kanak lelaki berusia dua tahun dan seorang bayi perempuan, Dollyn Ting Xiang Ling yang berusia dua bulan.

“Faaed dilaporkan mengalami masalah jantung ‘Severe Mitral Regurgitation On Non-Invasive Ventilation’, manakala Dollyn pula dilaporkan mengalami masalah ‘Large Ventricular Septal Defect, Severe Coarctation Of Aorta’.

“Kedua-dua pesakit yang sebelumnya mendapat rawatan di Hospital Umum Sarawak (HUS) ini perlu diterbangkan ke IJN bagi menjalani pembedahan segera di sana (IJN),” katanya.

Oleh AKMAL ADIB YUSUP

See author's posts


Long Bedian bakal miliki bekalan air mencukupi

KUCHING: Kerajaan Sarawak melalui Kementerian Utiliti dan Jabatan Bekalan Air Luar Bandar (JBALB) Sarawak telah memperbaiki sistem bekalan air di Long Bedian setelah selesainya projek Cadangan Bekalan Air Long Bedian di bawah Program Grid Bekalan Air Sarawak- Kawasan Tertekan.

Kementerian Utiliti Sarawak dalam satu kenyataan berkata, komuniti Long Bedian sekarang akan mempunyai bekalan air yang mencukupi dengan penyiapan kerja peningkatan ke loji rawatan air dan peningkatan saluran paip pengedaran utama.

“Projek ini menguntungkan seramai 400 isi rumah serta sekolah rendah dan klinik yang ada di kawasan ini,” katanya dalam satu kenyataan.

Sementara itu, Long Bedian terletak di wilayah Apoh Tutoh di Daerah Baram, di Bahagian Miri, Sarawak.

Ia mengambil masa sekitar 2 jam perjalanan dari Miri ke Long Lama dan 1.5 jam lagi melalui jalan kayu balak, dari Long Lama ke Long Bedian, menggunakan kenderaan pacuan empat roda.

Kementerian Utiliti Sarawak memberitahu, projek bekalan air ini melibatkan pembinaan takungan air mentah, air mentah utama, loji rawatan air 0.5MLD baru menggunakan lamella klarifikasi dan sistem penyaringan penapis pasir berterusan dengan peralatan pencampuran kimia.

“Ini juga melibatkan penyediaan, pengiriman dan peletakan saluran Paip Ketumpatan Tinggi Polyethylene (HDPE) termasuk pemasangan paip komunikasi lengkap dengan meter air dan meteran.

“Projek ini siap pada 11 Februari lalu dengan kos keseluruhan RM4,945,000.00,” katanya.

Menurut kenyataan lagi, projek ini merupakan inisiatif hebat dari pihak kerajaan untuk memenuhi keperluan air jangka panjang Long Bedian.

“Dengan siapnya kerja-kerja penambahbaikan untuk loji rawatan, jumlah kapasiti rawatan telah meningkat dari 0.6 MLD yang asal kepada 1.1 MLD.

“Peningkatan kapasiti ini akan membantu menjamin akses masyarakat untuk bekalan air yang selamat dan mencukupi.

“Kementerian Utiliti Sarawak bersama-sama dengan JBALB Sarawak akan berusaha memastikan bahawa semua projek bekalan air yang dirancang oleh Kerajaan Sarawak akan diselesaikan tepat pada waktunya supaya matlamat dan visi untuk menyediakan 100 peratus bekalan air yang dapat dipercayai akan dicapai pada 2025,” katanya.

Oleh Cheryl Law

See author's posts


Proses pengundian awal PRN Sabah berjalan lancar

KOTA KINABALU: Proses pengundian awal melibatkan anggota polis, tentera dan pasangan mereka asemalam berjalan lancar meskipun cuaca di beberapa kawasan pada awal pagi agak mendung.

Tepat 8.00 pagi, kesemua pusat pengundian awal telah dibuka buat para pengundi awal menunaikan tanggungjawab mereka.

Semua pusat pengundian mematuhi prosedur operasi standard (SOP) dengan menyediakan cecair pembasmi kuman dan pemeriksaan suhu badan.

Di Kota Kinabalu seramai 2,131 pengundi mengundi di Sekolah Kebangsaan Pangkalan Tentera Laut Diraja Malaysia (TLDM) Sepanggar dengan empat saluran dibuka.

Pegawai Pengurus Pilihan Raya bagi Dewan Undangan Negeri (DUN) Karambunai Thomas Logijin berkata, setakat 10.00 pagi semala kira-kira 15 hingga 20 peratus pengundi telah mengundi.

Sementara itu, di Mes Pegawai Kanan Ibu Pejabat Polis Kontinjen Sabah, Kepayan seramai 46 petugas sentiasa memastikan semua anggota dan pegawai polis serta pengamal media mematuhi SOP yang ditetapkan termasuk sentiasa memakai pelitup muka.

Pegawai Pengurus DUN Kepayan Robert Stidi berkata, setakat 10.00 pagi, kira-kira 35 peratus daripada 1,444 anggota dan pegawai polis telah selesai mengundi di situ.

Turut hadir meninjau perjalanan pengundian awal itu, Pengerusi Suruhanjaya Pilihan Raya Datuk Abdul Ghani Salleh, Ketua Polis Negara Tan Sri Abdul Hamid Bador dan Pesuruhjaya Polis Sabah Datuk Hazani Ghazali.

Di Sandakan, terdapat 340 pengundi awal dalam kalangan anggota pegawai tentera serta pasangan dan pusat pengundian awal ialah di Dewan Azim, Taman Samudera.

Pegawai Yang Bertanggungjawab DUN Karamunting Leftenan Komander Farizha Ibrahim berkata, pematuhan SOP diamalkan semasa proses pengundian berlangsung dengan sebaik mungkin.

Sementara itu, Ketua Polis Daerah Sandakan ACP Mohd Azhar Hamin berkata, seramai 431 pengundi dalam kalangan anggota dan pegawai polis serta pasangan masing-masing mengundi di tujuh pusat pengundi di Sandakan termasuk di Ibu Pejabat Polis Daerah (IPD) Sandakan dan Kelab IPD Sandakan.

Sementara itu, menurut Suruhanjaya Pilihan Raya (SPR) sebanyak 46 peratus pengundi awal keluar mengundi setakat 11.00 pagi. – Bernama

See author's posts


Bomba periksa premis perniagaan di Lawas

LAWAS: Pihak Bomba dan Penyelamat Bahagian Limbang akan melakukan lawatan pemeriksaan keselamatan di premis perniagaan dari semasa ke semasa dan balai bomba daerah Lawas.

Ketua Bomba Zon Tujuh Limbang Ramlan Marajan berkata ia penting untuk mencegah kebakaran terutama menjelang perayaan Tahun Baharu Cina di premis-premis  sekitar Lawas.

“Ia bertujuan untuk mengingatkan dan memastikan aspek keselamatan kebakaran sentiasa diamalkan dan menjadi tanggungjawab bersama,” katanya.

Beliau berkata demikian ketika lawatan kerja rasmi ke Balai Bomba dan Penyelamat (BBP) Lawas semalam.

Hadir sama Ketua BBP Lawas Azman Ibrahim bersama pegawai dan anggota lain serta Pegawai Penyiasatan Kebakaran Zon Tujuh  Clarence D.Primus Tiandun.

Pada lawatan itu Ramlan meluangkan masa melakukan pemeriksaan kit, pemeriksaan status keadaan pakaian seragam  dan pakaian perlindungan diri (PPE) setiap anggota yang bertugas dalam keadaan baik dan membuat tindakan susulan bagi yang sudah rosak.

Selain itu beliau turut melakukan pemeriksaan keadaan jentera, peralatan kebombaan dan penyelamatan untuk memastikan semua berada dalam keadaan baik dan boleh digunakan pada bila-bila masa anggota bertugas.

Ramlan turut mengadakan sesi dialog bersama anggota berkaitan pelbagai isu yang belum selesai dan perlu diketengahkan ke ibu pejabat di Kuching dan pemeriksaan fail pengurusan di pejabat.

Oleh ADENG EDRUS

Keterangan gambar

PERIKSA PREMIS…Ramlan bersama Azman kelihatan memeriksa petak utama elektrik di sebuah hotel di Lawas.

See author's posts


PKP sedia ada masih tetap dilaksanakan

PUTRAJAYA: Penguatkuasaan Perintah Kawalan Pergerakan (PKP) sedia ada masih tetap dilaksanakan, walaupun Perintah Kawalan Pergerakan Bersyarat (PKPB) diperkenalkan Isnin ini.

Menteri Kanan
(Kluster Keselamatan) Datuk Seri Ismail Sabri Yaakob menegaskan, Akta 342
berkuatkuasa sepanjang tempoh PKPB yang akan bermula 4 Mei ini, dan tindakan
akan diambil kepada mereka yang ingkar.

“PKPB yang
diumumkan oleh Perdana Menteri Tan Sri Muhyiddin Yassin Jumaat lepas  adalah berdasarkan dua kriteria utama, iaitu
kepentingan kesihatan dan keperluan merangsang ekonomi negara.

“… tetapi
tetap tertakluk kepada prosedur
operasi standard (SOP) yang ketat. Perlu diingatkan bahawa PKP masih
terus dilaksanakan, bukan bermakna PKPB tidak ada akta lagi   yang menuntut rakyat untuk patuh kepada
setiap arahan,” katanya pada sidang media harian di sini semalami.

Jelas Ismail Sabri,
kerajaan cakna akan kehidupan rakyat di akar umbi dan memberi peluang kepada
mereka terutama pemilik warung dan gerai untuk menjana pendapatan.

Bagaimanapun, beliau
menegaskan kerajaan tidak akan berkompromi dan mengambil tindakan menutup
mana-mana premis yang didapati melanggar SOP ditetapkan.

“Kita beri
peluang kepada mereka untuk cari pendapatan walaupun sedikit.
Sekurang-kurangnya boleh berniaga di depan rumah. Ini tidak bermakna PKP
ditarik balik, ia hanya dilonggarkan.

“(Namun) Kita
tidak membiarkan mereka berniaga lagi kerana melanggar SOP dikeluarkan. Tidak
ada kompromi dan tolak ansur. Jika mereka langgar, kita (arahkan) tutup,”
tegasnya.

Mengakui perang
Covid-19 masih belum selesai, Ismail Sabri menasihati orang ramai agar terus
berdisiplin dalam menjaga kebersihan diri ketika PKPB.

Katanya, normal
baharu perlu menjadi budaya serta tanggungjawab individu,   bukan hanya terletak di tangan kerajaan
semata-mata.

“Inilah normal
baharu, walaupun PKP ditamatkan, penjarakan sosial dan mencuci tangan dengan
sabun merupakan disiplin untuk menjaga kesihatan dan keselamatan kita,”
katanya. -BERNAMA

See author's posts


Bomba tangkap ular Tiung Cincin Emas

Earl Anek

BINTANGOR: Penghuni salah sebuah rumah di Kampung Skim Penempatan Baru, Sungai Meradong menghubungi Jabatan Bomba dan Penyelamat Malaysia (JBPM) di sini setelah menemui seekor ular Tiung Cincin Emas dalam dapur rumahnya.

Ketua Balai Bomba dan Penyelamat (BBP) Bintangor, PPgB Nicholas Belulin berkata, pihaknya menerima panggilan kecemasan daripada penghuni rumah tersebut pada jam 9.36 pagi, Khamis lalu.

“Tiga anggota bomba bertugas bergerak ke lokasi untuk menjalankan khidmat khas menangkap ular.

“Setibanya di lokasi, didapati ular yang berada dalam  dapur rumah tersebut ialah ular Tiung Cincin Emas,” katanya.

Tambahnya, anggota bomba berjaya menangkap ular tersebut menggunakan alat penjerut ular.

“Setelah ditangkap, ular tersebut dilepaskan kembali ke habitat asal yang jauh dari penempatan manusia,” ujarnya.

See author's posts


Sarawak negeri pertama Ikrar Integriti

BINTULU: Sarawak merupakan negeri pertama yang mengambil langkah menandatangani Ikrar Integriti iaitu pada 15 Januari 2015 lalu.

Menteri di Jabatan Ketua Menteri (Integriti dan Ombudsman), Datuk Talib Zulpilip berkata, langkah itu telah dimulakan oleh mantan Ketua Menteri Allahyarham, Pehin Sri Adenan Satem.

“Selepas itu, usaha ini diteruskan Ketua Menteri Datuk Patinggi Abang Johari Tun Openg yang memimpin barisan Kabinet Negeri menandatangani Ikrar Bebas Rasuah pada 25 Januari 2017 iaitu dua minggu selepas beliau memegang jawatan sebagai Ketua Menteri Sarawak yang baharu,” katanya.

Beliau berkata demikian ketika ketika berucap dalam Jelajah Integriti: Pemimpin Bersama Masyarakat di salah sebuah hotel terkemuka di bandar ini.

Talip yang juga Ahli Dewan Undangan Negeri (ADUN) Jepak berkata, integriti merupakan sifat jati diri yang merangkumi keikhlasan, keterbukaan, ketelusan, amanah, benar, berpegang pada prinsip, tidak mudah dipengaruhi dan terpengaruh serta boleh dipercayai.

“Amat penting bagi seseorang pemimpin mempunyai integriti tinggi supaya pembangunan di sesuatu kawasan dapat dilaksanakan dengan baik,” katanya.

Justeru, beliau menggesa semua pihak supaya bersama memikul tugasan dan tanggungjawab untuk membangun negara melalui integriti dan tadbir urus yang baik.

“Semakin tinggi integriti, semakin rendah kadar rasuah”

“Apabila kadar rasuah rendah, tahap kemajuan pembangunan semakin meningkat,” katanya.

Turut hadir, Pengarah Unit Integriti dan Ombudsman Adana Jed, Timbalan Residen Bintulu merangkap Pegawai Integriti Bertauliah Hussaini Hakim, wakil Pegawai Daerah Bintulu, Latipah dan Temenggong Rosli Kamaruddin.

Oleh Ellie Edward

See author's posts


Kerajaan sasar lebih 300,000 divaksin sehari

ISKANDAR PUTERI: Kerajaan menyasarkan lebih 200,000 orang akan menerima suntikan vaksin Cocid-19 sehari bermula Julai ini, dan kemudian ditingkatkan kepada lebih 300,000 orang sehari mulai Ogos.

Menteri Penyelaras Program Imunisasi Covid-19 Kebangsaan Khairy Jamaluddin berkata, antara langkah yang dilakukan bagi mencapai angka itu termasuk membuka lebih banyak pusat pemberian vaksin (PPV) di seluruh negara.

“Ini adalah antara faktor yang menyebabkan saya melawat ke beberapa negeri termasuk Johor untuk memastikan keperluan membuka lebih banyak PPV berskala besar sekali gus dapat mempertingkatkan pemberian vaksin dalam kalangan rakyat.

“Jika kita boleh lakukannya, saya yakin kita boleh capai sasaran kita untuk memvaksin 80 peratus daripada penduduk menjelang Oktober,” katanya pada sidang media selepas mempengerusikan Mesyuarat Badan Bertindak Imunisasi Covid-19 (CITF) bersama Menteri Besar Johor Datuk Hasni Mohammad di Bangunan Dato’ Jaafar di sini semalam.

Khairy yang juga Menteri Sains, Teknologi dan Inovasi berkata, seiring dengan penambahan PPV berskala besar, kerajaan turut berusaha menambah tenaga kerja yang mencukupi dengan menjalinkan kerjasama dengan pihak swasta dan mendapatkan bantuan daripada doktor pelatih, pesara doktor, pesara jururawat dan pelajar perubatan.

“Malaysia sudah memuktamadkan jadual penghantaran 25 juta dos vaksin Pfizer-BioNTech yang akan dihantar pada suku ketiga tahun ini iaitu bermula Julai diikuti Ogos dan September. Kita kini lebih jelas mengenai jadual penghantaran vaksin SinoVac dan sedang berusaha mengemas kini jadual penghantaran vaksin AstraZeneca kerana terdapat perubahan di sana,” katanya.

Mengulas mengenai mesyuarat CITF semalam Khairy berkata, sebuah PPV industri yang pertama di negeri ini dijangka dibuka pada 16 Jun yang dikhususkan kepada pekerja di Kompleks Bersepadu Penapisan Minyak dan Petrokimia (RAPID) di Pengerang, Kota Tinggi selain di Mount Austin, Johor Bahru pada akhir bulan ini.

“Kita juga telah menerima cadangan Johor untuk menggerakkan PPV bergerak dan secara pandu lalu … sekiranya bekalan vaksin tidak ada gangguan, saya menjangkakan bahawa kita akan dapat selesai memberi vaksinasi kepada tiga juta penduduk Johor pada akhir bulan Oktober,” katanya.

Dalam pada itu, Hasni berkata kerajaan negerib telah mencadangkan beberapa lokasi lain kepada Kerajaan Persekutuan untuk dijadikan PPV swasta selain PPV AstraZeneca (PPVAZ) di Pusat Konvensyen Antarabangsa Persada Johor (Persada) bagi mencapai sasaran pemberian 50,000 dos sehari sehingga Oktober.

Ini termasuk membangunkan PPV swasta di kawasan pusat membeli belah atau PPV pandu lalu di taman tema serta beberapa PPV swasta di Daerah Batu Pahat, Pagoh dan Kluang, katanya.

Sementara itu, Hasni berkata kerajaan negeri tidak akan melaksanakan ujian saringan Covid-19 secara besar-besaran sebaliknya saringan bersasar di kawasan berisiko.

“Sebanyak 20,000 kit ujian ‘Antigen Rapid Test’ (RTK-Ag) akan digunakan bagi tujuan saringan bersasar di Johor Bahru berikutan peningkatan kes Covid-19 yang dilaporkan di daerah ini,” katanya.

Kit ujian RTK-Ag yang diterima daripada Singapura melalui Yayasan Sultan Ibrahim itu, menurutnya mampu memberi keputusan ujian Covid-19 dalam tempoh kira-kira lima minit dan ketepatan mencapai 98 peratus, sekali gus membantu mengesan lebih awal kes jangkitan Covid-19 di kawasan Johor Bahru. – Bernama

See author's posts


Agong rasmi Pusat Hemodialisis YASA

KUALA LUMPUR: Jumlah pesakit buah pinggang memerlukan rawatan hemodialisis yang semakin meningkat dalam tempoh 10 tahun ini mendorong Yang di-Pertuan Agong Al-Sultan Abdulllah Ri’ayatuddin Al-Mustafa Billah Shah mewujudkan sebuah lagi pusat rawatan berkenaan di ibu negara.

Pusat Hemodialisis Yayasan Al-Sultan Abdullah (YASA) di Setiawangsa itu merupakan yang kedua seumpamanya di Wilayah Persekutuan Kuala Lumpur selepas yang pertama beroperasi di Cheras pada Ogos tahun lepas.

Al-Sultan Abdullah menyedari terdapat keperluan untuk memberikan perkhidmatan hemodialisis kepada mereka yang tidak berkemampuan, khususnya daripada golongan M40 dan B40.

“Saya amat prihatin terhadap nasib rakyat dan pesakit-pesakit buah pinggang kronik yang tidak berkemampuan untuk mendapatkan rawatan hemodialisis.

“Justeru, faktor-faktor inilah yang telah mendorong saya, Raja Permaisuri Agong dan anakanda-anakanda menubuhkan pusat-pusat hemodialisis bagi membantu meringankan bebanan kewangan kumpulan berkenaan,” titah Seri Paduka selepas berkenan berangkat menyempurnakan perasmian Pusat Hemodialisis YASA Setiawangsa itu.

Turut berangkat Raja Permaisuri Agong Tunku Hajah Azizah Aminah Maimunah Iskandariah dan anakanda, Tengku Puteri Raja Tengku Puteri Ilisha Ameera.

Hadir sama Menteri Kesihatan Datuk Seri Dr Adham Baba.

Mengikut statistik National Renal Registry 2018, terdapat lebih 45,000 pesakit yang memerlukan rawatan hemodialisis dengan anggaran peningkatan 8,000 pesakit baharu setiap tahun.

Pusat rawatan yang dilengkapi dengan 12 mesin itu menerima dan membantu pesakit-pesakit yang kurang berkemampuan dengan kos rawatan pesakit dibiayai YASA   yang dahulunya dikenali sebagai sebagai Yayasan Istana Abdul Aziz, atau tajaan atau subsidi daripada badan-badan kerajaan, pertubuhan-pertubuhan bukan kerajaan dan majikan.

“Pesakit-pesakit yang mendapat rawatan di pusat-pusat hemodialisis YASA tidak perlu membayar kos rawatan mereka, ini secara langsung dapat meringankan bebanan kewangan kepada mereka,” titah Al-Sultan Abdullah.

Kos bagi setiap rawatan hemodialisis ialah kira-kira RM150.

Yang di-Pertuan Agong turut memaklumkan sebanyak dua lagi pusat rawatan hemodialisis akan dibina di Raub dan Pekan, Pahang pada akhir tahun ini dan suku pertama tahun depan.

Al-Sultan Abdullah bertitah, pemilihan dua lokasi tersebut dibuat berdasarkan faktor demografi serta syor daripada Kementerian Kesihatan selain bertujuan membantu   pesakit luar bandar yang selama ini perlu menempuh perjalanan jauh untuk mendapatkan rawatan berikutan jumlah pusat hemodialisis yang terhad.

Prihatin terhadap keperluan pusat rawatan hemodialisis itu, Seri Paduka menyasarkan untuk membuka sebanyak dua pusat rawatan seumpamanya setiap tahun.

Menzahirkan ucapan setinggi-tinggi penghargaan kepada Kementerian Kesihatan, Majlis Agama Islam Wilayah Persekutuan, agensi kerajaan, syarikat-syarikat swasta dan dermawan yang membantu merealisasikan inisiatif penubuhan Pusat Hemodialisis YASA, Seri Paduka   menyeru lebih ramai individu dan pihak swasta tampil membantu golongan sasaran mendapatkan rawatan hemodialisis menerusi tajaan dan subsidi rawatan, lebih-lebih lagi ketika rakyat sedang melalui tempoh sukar berikutan impak pandemik Covid-19.

Al-Sultan Abdullah turut menasihati rakyat supaya sentiasa mengamalkan gaya hidup sihat, mengawal pemakanan harian serta mengelakkan produk-produk yang boleh memudaratkan buah pinggang.

“Hargailah kesihatan kita. Jaga apa yang kita makan dan banyakkan bersenam. Jangan minum   air bergas. Kepada pesakit-pesakit yang sedang menjalani rawatan hemodialisis, saya mendoakan agar mereka dikurniakan kekuatan dan kesabaran kerana ini bukanlah kehidupan yang mudah, malah penuh cabaran, risiko dan komplikasi kesihatan,” titah Seri Paduka.

Pada majlis itu, Seri Paduka berdua turut berkenan beramah mesra dengan pesakit yang menerima rawatan. – Bernama

See author's posts


Amalkan sikap integriti

KUCHING: Parti Rakyat Bersatu Sarawak (SUPP) Cabang Stakan meminta semua anggota parlimen di Parlimen untuk mengamalkan integriti dan menghentikan perbuatan melompat parti.

Pengerusi SUPP Cawangan Stakan, Sim Kiang Chiok berkata lebih baik sama berusaha memerangi wabak Covid-19.

Dalam hal ini, kata Sim Cawangan SUPP Stakan mengucapkan terima kasih kepada kepemimpinan Gabungan Parti Sarawak (GPS) kerana mengukuhkan janjinya kepada YDP Agong untuk memberikan sokongan yang teguh kepada Tan Sri Muhyidin Yasin sebagai Perdana Menteri.

“Kepimpinan tertinggi GPS telah membuat pendirian mereka jelas seperti yang dinyatakan oleh Setiausaha Agung GPS, Datuk Alexander Nanta Linggi dengan kenyataan media yang dikeluarkan semalam kepada masyarakat umum, “Berita mengenai pengambilalihan politik oleh Datuk Seri Anwar Ibrahim ini nampaknya merupakan satu lagi tindakan tidak baik oleh Pakatan Harapan untuk mengelirukan perkara di mata orang ramai kerana beberapa hari yang lalu kepimpinan tertinggi DAP seperti Lim Guan Eng dan juga supremo DAP Sarawak Chong Chien Jen, telah menjadi mengatakan bahawa mereka mahu Datuk Seri Shafee Apdal pemimpin Warisan sebagai calon PM,” jelasnya.

Kini, DAP bagi Sim telah melompat ke kem Anwar dengan Lim Guan Eng mengesahkan sokongan DAP sekiranya Anwar memperoleh jumlah yang diperlukan.

“Pada pandangan kami, ini adalah politik yang tidak tahu malu, PH sekarang mengatakan bahawa mereka akan bekerjasama dengan United Malays National Organisation (UMNO) untuk membentuk kerajaan yang tidak termasuk Tun Mahathir, Tan Sri Muhyidin dan kumpulan rapat mereka, dan GPS,” ujarnya sambil mempersoalkan apakah prinsip DAP.

SUPP Stakan berkata, Sim ingin mengingatkan rakyat bahawa ada kemungkinan Pilihan Raya Negeri dan Umum serentak atau bahkan lebih awal daripada berakhirnya pilihan raya umum untuk Malaysia kerana satu-satunya cara untuk menyelesaikan kebuntuan politik terbaru ialah Tan Sri Muhyidin Yasin untuk membubarkan Parlimen dan biarkan negara memutuskan sekali dan selamanya siapa yang akan memimpin negara ini dan mengakhiri polemik politik.

“Sehubungan dengan itu, kami ingin menyaran orang di Kuching untuk memilih GPS supaya kita mempunyai lebih banyak wakil China dalam Kerajaan Persekutuan, “GPS dengan bilangan18 kerusi beri kestabilan politik Malaysia dan membantu mengembalikan ekonomi Sarawak, jadi itu bermakna pada PRU-15 kita mesti menyediakan GPS dengan lebih banyak wakil rakyat yang mempunyai kekuatan watak supaya tidak melompat, tetapi memberikan kekuatan yang diperlukan untuk memerintah negara,“GPS yang lebih kuat bermaksud Sarawak lebih kuat dan pengembalian hak-hak kita lebih cepat berdasarkan perjanjian MA63 dan untuk itu kita minta agar rakyat di Kuching meninggalkan DAP dan mengalihkan sokongan kita kepada GPS untuk kestabilan dan kemakmuran politik yang lebih cerah untuk semua,” tegasnya.

See author's posts